Eiropas Parlamenta normatīvā rezolūcija par kopējām pamatnostādnēm, ko Padome pieņēmusi nolūkā pieņemt Padomes regulu, ar kuru groza Regulu (EK, Euratom) Nr. 1605/2002 par Finanšu regulu, ko piemēro Eiropas Kopienu vispārējam budžetam (14259/2006 — C6-0431/2006 — 2005/0090(CNS))



Oficiālais Vēstnesis 317 E , 23/12/2006 Lpp. 0370 - 0370



20061223 P6_TA(2006)0557 Finanšu regula, ko piemēro Eiropas Kopienu vispārējam budžetam * Eiropas Parlamenta normatīvā rezolūcija par kopējām pamatnostādnēm, ko Padome pieņēmusi nolūkā pieņemt Padomes regulu, ar kuru groza Regulu (EK, Euratom) Nr. 1605/2002 par Finanšu regulu, ko piemēro Eiropas Kopienu vispārējam budžetam (14259/2006 — C6-0431/2006 — 2005/0090(CNS)) (Apspriežu procedūra) Eiropas Parlaments, - ņemot vērā Padomes 2006. gada 7. novembrī pieņemtās kopējās pamatnostādnes (14259/2006), - ņemot vērā Komisijas priekšlikumu Padomei (COM(2005)0181) [1] un grozīto priekšlikumu (COM(2006)0213) [2], - ņemot vērā 2006. gada 15. martā [3] un 2006. gada 6. jūlijā [4] pieņemto nostāju par Komisijas priekšlikumu un 2006. gada 6. septembrī pieņemto nostāju [5] par Komisijas grozīto priekšlikumu, - ņemot vērā EK līguma 279. pantu, saskaņā ar kuru Padome ar to ir apspriedusies (C6-0431/2006), - ņemot vērā Reglamenta 51. un 56. pantu, - ņemot vērā Budžeta komitejas ziņojumu un Budžeta kontroles komitejas atzinumu (A6-0447/2006); 1. piekrīt Samierināšanās komitejas 2006. gada 21. novembrī izdarītajiem secinājumiem un paziņo, ka Finanšu regulas 184. pantā noteiktā saskaņošanas procedūra ir slēgta; 2. uzdod priekšsēdētājam nosūtīt normatīvajai rezolūcijai pievienoto Parlamenta nostāju Padomei un Komisijai. [1] OV vēl nav publicēts. [2] OV vēl nav publicēts. [3] Pieņemtie teksti, P6_TA(2006)0085. [4] Pieņemtie teksti, P6_TA(2006)0312. [5] Pieņemtie teksti, P6_TA(2006)0343. -------------------------------------------------- 20061223 PIELIKUMS 20061223 Padomes Regula, ar kuru groza Padomes Regulu (EK, Euratom) Nr. 1605/2002 par Finanšu regulu, ko piemēro Eiropas Kopienu vispārējam budžetam EIROPAS SAVIENĪBAS PADOME, ņemot vērā Eiropas Kopienas dibināšanas līgumu un jo īpaši tā 279. pantu, ņemot vērā Eiropas Atomenerģijas kopienas dibināšanas līgumu un jo īpaši tā 183. pantu, ņemot vērā Komisijas priekšlikumu, ņemot vērā Eiropas Parlamenta atzinumu, ņemot vērā Revīzijas palātas atzinumu [1], tā kā: (1) Padomes Regulā (EK, Euratom) Nr. 1605/2002 [2], še turpmāk "Finanšu regula", paredzēts juridiskais nodrošinājums finanšu vadības reformai. Tās galvenie elementi būtu jāsaglabā un jāstiprina. Jo īpaši būtu jāstiprina pārredzamība, sniedzot informāciju par Kopienas līdzekļu saņēmējiem. Turklāt finanšu regulā paredzētie budžeta tiesību principi būtu jāievēro visos tiesību aktos, un atkāpes būtu jāsamazina līdz minimumam. (2) Ņemot vērā praktisko pieredzi, būtu jāveic daži grozījumi, lai veicinātu budžeta izpildi un politikas pamatmērķu īstenošanu un pielāgotu dažas procedūras un dokumentācijas prasības, lai tās būtu samērīgākas attiecīgiem riskiem un izmaksām saskaņā ar EK līguma 5. panta trešajā daļā noteikto proporcionalitātes principu. (3) Visiem grozījumiem būtu jāpalīdz sasniegt Komisijas reforma mērķus un jāpalīdz vai jānodrošina pareiza finanšu vadība, tādējādi palīdzot iegūt attiecīgu apliecinājumu par finanšu operāciju likumību un pareizību. (4) Būtu jāņem vērā budžeta ieņēmumu vai izdevumu īstenošanas noteikumi, kas ir tiesību pamataktos, kuri pieņemti laikposmam no 2007. gada līdz 2013. gadam, lai nodrošinātu saskaņotību starp šiem tiesību aktiem un Finanšu regulu. (5) Būtu jāprecizē, ka pareizai finanšu vadībai vajadzīga efektīva iekšējā kontrole, un būtu jādefinē iekšējās kontroles sistēmu galvenie elementi un mērķi. (6) Lai nodrošinātu pārredzamību budžeta līdzekļu izmantošanā, jāpublisko informācija par šo līdzekļu saņēmējiem, ievērojot konkrētus ierobežojumus, kas vajadzīgi, lai sargātu likumīgas sabiedrības un privātās intereses, un ņemot vērā Eiropas Lauksaimniecības garantiju fondā noteiktā lauksaimniecības gada īpatnības. (7) Attiecībā uz budžeta vienotības principu būtu jāvienkāršo noteikums, kas regulē procentus, kuri rodas no iepriekšēja finansējuma. Administratīvais slogs attiecībā uz to procentu piedzīšanu ir nesamērīgs ar mērķi, un būtu efektīvāk ļaut procentus atskaitīt no galīgā maksājuma saņēmējam. (8) Attiecībā uz gada pārskata principu jāpiemēro vairāk elastības un pārredzamības, lai tas atbilstu darbības vajadzībām. Apropriāciju pārnešana ir pieļaujama tikai izņēmuma gadījumos izdevumiem par tiešajiem maksājumiem lauksaimniekiem saskaņā ar jauno Eiropas Lauksaimniecības garantiju fondu (ELGF). (9) Vislielākais skaits dalībvalstu maksājumu pieprasījumu saskaņā ar jaunajām lauksaimniecības regulām būs n budžeta gada sākumā. Tādēļ būtu jāpalielina maksimālā robežvērtība iepriekš uzņemtajām saistībām no ELVGF (no n – 1 gada 15. novembra), lai segtu parastos pārvaldības izdevumus (ko sedz no n gada budžeta), līdz trīs ceturtdaļām no pēdējo pieņemto lauksaimniecības budžeta attiecīgo apropriāciju. Attiecībā uz iepriekš uzņemtajām saistībām no administratīvajiem izdevumiem, teksts ir jāgroza, lai tas attiektos uz apropriācijām, ko apstiprinājusi budžeta lēmējinstitūcija, tādējādi neietverot apropriāciju pārvietošanu. (10) Nediferencēto apropriāciju izmantošana pasākumiem veterinārijas jomā, ko sedz no ELGF, ievērojami traucē šādu darbību izpildi, jo īpaši saistībā ar pārnesto apropriāciju iespēju ierobežojumiem. Tāpēc ir jāļauj šādiem izdevumiem pielietot diferencētās apropriācijas, jo tas vairāk atbilst pasākumu izdevumu daudzgadu īpašībām. (11) Attiecībā uz universāluma principu atvēlēto ieņēmumu sarakstam būtu jāpievieno divi punkti. Pirmkārt, kā tas ir pašreiz iespējams saskaņā ar īpašām pētniecības programmām, būtu jānodrošina iespēja dalībvalstīm veikt ad hoc iemaksas kā atvēlētos ieņēmumus ārējo attiecību programmu projektiem, ko pārvalda Komisija. Otrkārt, ieņēmumi, kuri rodas, pārdodot transportlīdzekļus, ierīces, iekārtas, materiālus, kā arī tehniskiem un zinātniskiem mērķiem domātu aparatūru, ko maina vai nodod atkritumos, būtu jāuzskata kā atvēlētie ieņēmumi, kā pamudinājums kredītrīkotājiem pārdot šos priekšmetus par labākām cenām. (12) Pašreiz Komisijai ir jāsaņem atļauja no budžeta lēmējinstitūcijas pirms ziedojuma, piemēram, dāvanas vai novēlējuma, pieņemšanas, kas saistīts ar maksājumu. Lai izvairītos no nevajadzīgām un apgrūtinošām procedūrām, atļaujas prasīšanai būtu jābūt obligātai tikai, ja ziedojuma vērtība pārsniedz konkrētu vērtību un ziedojums saistīts ar ievērojamiem izdevumiem. (13) Būtu jāvienkāršo un jāprecizē noteikumi, kas regulē apropriāciju pārvietošanu, jo praksē tie ir bijuši apgrūtinoši un neskaidri. (14) Efektivitātes labad Komisijai būtu jāļauj patstāvīgi pieņemt lēmumu par pārvietojumiem no rezerves gadījumos, ja attiecīgajai darbībai nav spēkā pamatakts tad, kad budžets sagatavots, bet pamatakts ir pieņemts attiecīgā gada laikā. (15) Noteikumi par Komisijas administratīvo apropriāciju pārvietojumiem būtu jāpielāgo jaunajai budžeta līdzekļu sadales pa darbības jomām (ABB) struktūrai. Tādējādi vajadzētu paredzēt atbrīvojumu no "ziņošanas procedūras". Finanšu gada pēdējā mēnesī Komisijai būtu jāļauj autonomi pieņemt lēmumu par to apropriāciju pārvietojumiem, kuras attiecas uz personāla izdevumiem, nepārsniedzot 3 % no gada apropriācijām. (16) Finanšu regulas 26., 45. un 46. pants būtu jāgroza saistībā ar rezerves atcelšanu attiecībā uz Kopienas aizdevumiem un aizdevumu garantijām trešām valstīm un saistībā ar jauna Garantiju fonda ārējai darbībai finansēšanas mehānisma pieņemšanas. (17) Lai paātrinātu līdzekļu mobilizāciju ārkārtas gadījumos — starptautiskās humānās katastrofās un krīzēs —, kas notiek budžeta gada beigās, būtu jāļauj Komisijai autonomi pieņemt lēmumu par tādu neizmantotu budžeta apropriāciju pārvietošanu, kas pieejamas daudzgadu finanšu shēmas 4. pozīcijā, uz attiecīgām budžeta pozīcijām. (18) Attiecībā uz budžeta procedūru Finanšu regulas 29. pantā paredzētā prasība, ka budžets jāpublicē divu mēnešu laikā pēc pieņemšanas, ir nereāla: triju mēnešu termiņš būtu izpildāmāks. Finanšu regulas 33. pantā būtu jāiekļauj jēdziens "darbību pārskats", lai padarītu oficiālu vienu no ABB galvenajiem elementiem, un to saturs būtu jāprecizē, lai tos varētu izmantot praksē. Maksājumu grafiki būtu jāiekļauj Finanšu regulas 33. pantā minētos darba dokumentos, ko pievieno provizoriskam budžeta projektam, nevis pašā budžetā, jo tie neattiecas uz budžeta procedūru un ir nevajadzīgs apgrūtinājums. (19) Attiecībā uz budžeta izpildi, šķiet, ir vajadzīgi daži pielāgojumi, lai labāk atspoguļotu kopējās ārpolitikas un drošības politikas (KĀDP) īpašās iezīmes. Juridiskās skaidrības labad pamataktu veidi, ko piemēro saskaņā ar EK līgumu un Līgumu par Eiropas Savienības V un VI sadaļu, būtu jānorāda Finanšu regulas 49. pantā, nevis īstenošanas noteikumos. Turklāt būtu jāpievieno īpašs noteikums, lai pienācīgi atspoguļotu sagatavošanas pasākumu veidus, ko var veikt KĀDP jomā. (20) Attiecībā uz vadības metodēm skaidrības labad ir jāpārstrukturē Finanšu regulas 53. pants. Nepieciešams arī izņemt dalītās vadības attiecināšanu tikai uz Eiropas Lauksaimniecības vadības un garantiju fondu (ELVGF) un struktūrfondiem, jo turpmāk dalītā vadībā darbosies papildu programmas. Prasības kopējai vadībai ir jāprecizē. Ir jāpapildina 54. panta 2. punkta b) apakšpunkts, jo īpaši iekļaujot tajā Eiropas Investīciju banku un Eiropas Investīciju fondu kā Kopienas struktūras, kurām Komisija uztic uzdevumus. Finanšu regulas 54. pantā noteiktie valstu publisko tiesību subjektu izmantošanas kritēriji būtu jāvienkāršo, lai atvieglotu to izmantošanu un lai tie atbilstu pieaugošām darbības vajadzībām, un būtu jāpaplašina piemērošanas joma starptautiskiem publisko tiesību subjektiem. Regulas 54. pantā būtu arī jāprecizē to īpašo padomdevēju vai misiju vadītāju uzdevumi, ko Padome ieceļ, lai vadītu konkrētas darbības saistībā ar kopējo ārpolitiku un drošības politiku. (21) Dalībvalstu atbildība dalītas vadības gadījumā ir jāprecizē, ņemot vērā aktuālās diskusijas starp iestādēm attiecībā uz procedūru, ar ko atbrīvo no atbildības, un atbilstīgām kontroles sistēmām, kas jāievieš, atspoguļot dalībvalstu un Komisijas savstarpēju atbildību. Saskaņā ar jauno iestāžu nolīgumu (44. punkts) dalībvalstīm būtu jāuzliek par pienākumu sagatavot ikgadēju kopsavilkumu par pieejamām revīzijām un deklarācijām saistībā ar līdzekļiem, kuriem piemēro dalīto vadību. (22) Finanšu regulas 57. pantā minētais aizliegums deleģēt budžeta izpildes uzdevumus privāttiesību struktūrām būtu jāmaina, jo aizliegums ir izrādījies nevajadzīgi stingrs. Būtu jābūt iespējai, piemēram, Komisijai izmantot tūrisma aģentūras vai konferenču rīkotāja pakalpojumus, lai uzņemtos izmaksu atlīdzināšanu konferenču dalībniekiem, nodrošinot, ka privātais uzņēmums nerīkojas patvaļīgi. (23) Būtu jānodrošina iespēja vairākām iestādēm izveidot kopīgas finanšu pārkāpumu komisijas. (24) Attiecībā uz grāmatvedi būtu jāprecizē viņa atbildība par pārskatu apstiprināšanu, pamatojoties uz finansiālo informāciju, ko viņš saņem no kredītrīkotājiem. Tālab grāmatvedim būtu jāpiešķir pilnvaras pārbaudīt deleģētā kredītrīkotāja saņemto informāciju un vajadzības gadījumā sniegt atrunas. (25) Būtu jāprecizē attiecības starp Komisijas iekšējo revidentu un Kopienu izveidotajām struktūrām. Šīm struktūrām būtu jābūt sava iekšējās revīzijas vienība, kas atskaitās savām valdēm, turpretim Komisijas iekšējais revidents atskaitās Komisijas Procedūru un sistēmu kolēģijai. Komisijas iekšējam revidentam vajadzētu tikai apliecināt, ka struktūras iekšējā revīzija notiek saskaņā ar starptautiskajiem standartiem, un šajā nolūkā viņam būtu jābūt spējīgam veikt iekšējās revīzijas darbības kvalitātes vērtējumus. (26) Attiecībā uz finanšu prasībām jāievieš noilgums. Uz Kopienu, pretēji daudzām tās dalībvalstīm, neattiecas noilgums, saskaņā ar kuru pēc noteikta laika tiek dzēstas finanšu prasības. Kopienu neierobežo šāds noilgums prasību celšanai pret trešām personām. Šāda noilguma ieviešana atbilst pareizai finanšu vadībai. (27) Finanšu regulā būtu jāatspoguļo pamatlīgumu nozīmīgums publiskā iepirkuma vadībā. Tajā būtu jāsekmē iestāžu iepirkuma procedūru izmantošana, kā arī jādod iespēja piemērot kopīgas iepirkuma procedūras iestādes un dalībvalsts līgumslēdzējas iestādes starpā. (28) Jāveic daži tehniski pielāgojumi, lai nodrošinātu, ka terminoloģija Finanšu regulā pilnībā sakrīt ar Eiropas Parlamenta un Padomes Direktīvu 2004/18/EK ( 2004. gada 31. marts) par to, kā koordinēt būvdarbu valsts līgumu, piegādes valsts līgumu un pakalpojumu valsts līgumu slēgšanas tiesību piešķiršanas procedūru [3]. Šajā direktīvā noteiktā iespēja dalībvalstīm noteikt īpašas procedūras līgumiem, kuri pasludināti par slepeniem, ja to izpildei ir jāpiemēro īpaši drošības pasākumi vai ja tas ir vajadzīgs dalībvalsts interešu aizsardzībai, ir jādod arī Kopienas iestādēm. (29) Atbilstīgi Direktīvai 2004/18/EK ir jāprecizē noteikumi par izslēgšanu no iepirkuma procedūras. Turklāt juridiskās noteiktības un proporcionalitātes labad Finanšu regulā būtu jāprecizē maksimālais izslēgšanas periods. Ņemot vērā Direktīvu 2004/18/EK, noteikums par izslēgšanu izņēmumu ir jāpiemēro piegāžu pirkšanai ar īpaši izdevīgiem nosacījumiem vai nu no piegādātāja, kas noteikti izbeidz saimniecisko darbību, no bankrota administratoriem vai likvidatoriem, atbilstoši mierizlīgumam ar kreditoriem vai kādai līdzīgai procedūrai saskaņā ar attiecīgās valsts tiesību aktiem. (30) Finanšu regulas 93. pantā ir jānosaka obligāta prasība kandidātiem vai pretendentiem iepirkuma procedūrās vajadzības gadījumā apliecināt īpašumtiesības, uzņēmuma vadīšanas tiesības, kontroles un pārstāvniecības pilnvaras attiecībā uz juridisko personu, kas iesniedz piedāvājumu, vai to, ka uz to apakšlīguma slēdzējiem neattiecas neviens no Finanšu regulas 93. pantā minētajiem gadījumiem. Pretendentiem nav jāpieprasa apliecināt, ka uz viņiem neattiecas neviens no gadījumiem, kas varētu būt pamatā izslēgšanai, ja tie piedalās iepirkuma procedūrā, kuras rezultātā piešķir tiesības slēgt ļoti mazas vērtības līgumus. (31) Lai uzlabotu iepirkuma procedūru efektivitāti, datu bāze par kandidātiem un pretendentiem, uz kuriem attiecas kāds no izslēgšanas gadījumiem, būtu jābūt kopējai 185. pantā minētajām iestādēm, izpildaģentūrām un struktūrām. (32) Lai ņemtu vērā neveiksmīgo pretendentu intereses, ir lietderīgi paredzēt, ka līgumu, uz ko attiecas Direktīva 2004/18/EK, nevar parakstīt, pirms nav beidzies pienācīgs atlikšanas periods. (33) Būtu jāprecizē iestāžu pienākumi saskaņā ar 103. pantu apturēt iepirkuma procedūru krāpšanas un citos gadījumos, lai noteikumu varētu vieglāk īstenot. (34) Ir jāvienkāršo dotāciju noteikumi. Pārbaužu un garantiju prasībām ir jābūt proporcionālākām saistītajiem finanšu riskiem. Jāprecizē dotāciju definīcija, jo īpaši attiecībā uz finansēšanu saistībā ar aizņēmuma darbībām vai akciju daļām un izdevumiem saistībā ar zivsaimniecības tirgiem. Lai uzlabotu dotāciju vadību un vienkāršotu procedūras, būtu jāļauj iespēja piešķirt dotācijas vai nu ar iestādes lēmumu, vai arī ar rakstveida nolīgumu ar saņēmēju. (35) Pārredzamības un skaidrības labad būtu jāatļauj vienreizēju maksājumu un vienotas likmes lietošana līdz ar faktisko izmaksu atmaksas tradicionālo metodi. (36) Juridiskās skaidrības labad Finanšu regulā būtu jāiekļauj tie izņēmumi attiecībā uz bezpeļņas noteikumu, kas minēti īstenošanas noteikumos. Turklāt būtu precīzi jānosaka, ka, piešķirot dotācijas noteiktām darbībām, mērķis ir palīdzēt stiprināt finansiālo stāvokli vai radīt ienākumu. (37) Noteikums, ka dotācijas būtu jāpiešķir, pamatojoties uz uzaicinājumu iesniegt priekšlikumus, ir pierādījusi savu lietderību. Tomēr pieredze rāda, ka atsevišķos gadījumos darbības īpatnības nedod iespēju izvēlēties saņēmējus; tādējādi šim noteikumam uz tiem nevajadzētu atteikties. (38) Būtu jāpielāgo noteikums, ka par vienu darbību vienam un tam pašam saņēmējam nevar piešķirt vairāk par vienu dotāciju. Dažos tiesību pamataktos ir atļauts kombinēt Kopienas finansējumu no dažādiem avotiem, un šādu gadījumu skaits var turpmāk pieaugt, lai nodrošinātu izdevumu efektivitāti. Tomēr Finanšu regulas 111. pantā būtu jāprecizē, ka tās pašas izmaksas no Kopienas budžeta nevar finansēt divreiz. (39) Noteikumu attiecībā uz to, ka nolīgumu par darbības dotāciju nevar parakstīt vēlāk kā četrus mēnešus pēc saņēmēja budžeta gada sākuma, ir bijis nevajadzīgi stingrs. Tādēļ termiņš būtu jāpagarina līdz sešiem mēnešiem. (40) Attiecībā uz darbības dotācijām vienreizēja maksājuma vai vienotas likmes finansējuma veidā vienkāršības labad būtu jāatceļ noteikums, ka dotācijas pakāpeniski samazinās. (41) Daži ierobežojumi attiecībā uz saņēmēja atbilstību būtu jāatceļ, lai atļautu dotācijas saņemt fiziskām personām un noteiktu veidu subjektiem, kas nav juridiskas personas. Saskaņā ar proporcionalitātes principu par ļoti mazas vērtības dotācijām kredītrīkotājs var nepieprasīt pretendentiem apliecināt, ka uz viņiem neattiecas neviens no gadījumiem, kas varētu būt pamatā izslēgšanai, saskaņā ar Finanšu regulas 93., 94. un 96. pantu. (42) Lai gan dotācijas arī turpmāk turpinās piešķirt, pamatojoties uz atlases un piešķiršanas kritērijiem, praksē nav nepieciešams, lai šos kritērijus izvērtētu komisija, kas īpaši izveidota šim mērķim, un tādēļ šī prasība būtu jāatceļ. (43) Attiecībā uz iepirkuma standartiem, kas jāpiemēro dotāciju saņēmējiem, pašreizējie noteikumi 120. pantā ir neskaidri un tie ir jāvienkāršo. Turklāt īpaši ir jāparedz gadījums, kad darbības izpildei finansiāls atbalsts ir jādod trešām personām. (44) Attiecībā uz grāmatvedības noteikumiem un atskaitēm Finanšu regulas 121. pantā būtu jāparedz iespēja Komisijas grāmatvedim saskaņā ar starptautiskiem standartiem noteikt to, kuras citas struktūras papildus tām, kas saņem Kopienas subsīdijas, ietilpst konsolidācijas jomā, saprotot, ka pārskatu konsolidācijā neietilpst līdzekļu pārskaitīšana no pašfinansētām struktūrām uz Eiropas Savienības vispārējo budžetu, kā arī neietekmē to finansiālo un darbības autonomiju un procedūras to atbrīvošanai no atbildības. (45) Ņemot vērā to, ka no 2007. gada stāsies spēkā ELGF, kas aizstās ELVGF, otrās daļas I sadaļas noaukumā un 26. un 148. līdz 151. pantā ir jāpielāgo terminoloģija. Šajā nolūkā 151. pantā ir nepieciešams precizēt, ka provizoriskās saistības var radīt vēlāk par parasto divu mēnešu termiņu pēc izdevumu pārskatu saņemšanas no dalībvalstīm gadījumos, kad ir gaidāms lēmums par apropriāciju pārvietošanu. Jāprecizē 153. pants par pārvietojumiem. (46) Otrās daļas II sadaļā un 155. pantā terminoloģija būtu jāpielāgo, lai tā atsauktos tikai uz struktūrfondiem, kohēzijas fondu, zivsaimniecības fondu un lauku attīstības fondu. Atsauces uz pirmspievienošanās strukturāliem (ISPA) un lauksaimniecības (SAPARD) pasākumiem būtu jāizņem, jo tie ietver pārvaldību, ko īsteno trešās valstis decentralizētas vadības veidā saskaņā ar 164. punktu un turpmāk tas notiks lielākoties tāpat kā pašreiz. Attiecībā uz atcelto apropriāciju atkārtotu padarīšanu par pieejamām saskaņā ar jauniem pamataktiem strukturāliem pasākumiem no 2007. gada līdz 2013. gadam, kas attiecas uz force majeure gadījumiem, Finanšu regulā ir jāpatur noteikums tikai attiecībā uz Komisijas pieļautu acīmredzamu kļūdu. (47) Finanšu regulas 160. pants būtu jāpapildina ar noteikumu, kas ietvertu piešķirtos ieņēmumus, kuri rodas no Eiropas Ogļu un tērauda kopienas likvidācijas, un noteikumus, kā attiecīgās apropriācijas padarīt par pieejamām. (48) Apropriācijas, kas ir atceltas tādēļ, ka projekti, kuru izpildei tās bija iezīmētas, nav pilnīgi vai daļēji izpildīti, ir jāpadara no jauna pieejamas. Tomēr tam būtu jābūt iespējamam, tikai piemērojot stingrus nosacījumus, un tikai zinātniskās izpētes jomā, jo izpētes projekti ietver lielāku finanšu risku nekā citu jomu projekti. (49) Attiecībā uz ārējām darbībām ir jāprecizē, ka saskaņā ar pašreizējo praksi dotāciju procedūras, ko pielieto decentralizētas pārvaldības gadījumā ar trešām valstīm, ir jākonkretizē ar šīm valstīm noslēdzamajos finansēšanas līgumos. Jāprecizē, ka piemēro "n + 3 noteikums", saskaņā ar kuru atsevišķi līgumi un nolīgumi, kas ietver šādus finansēšanas līgumus, ir jānoslēdz ne vēlāk kā trīs gadus pēc šāda finansēšanas līguma noslēgšanas. Būtu jāparedz īpaši noteikumi daudzgadu programmu decentralizētas vadības gadījumā saskaņā ar Padomes Regulām (EK) … (IPA un ENPI). (50) Lai atvieglotu vadību, būtu jāparedz iespēja iestādēm deleģēt kredītrīkotāja pilnvaras starpiestāžu Eiropas biroju direktoriem attiecībā uz to budžeta iedaļās iekļauto apropriāciju pārvaldīšanu. Nemainot Finanšu regulas 171., 173. un 176. panta saturu, tie nedaudz jāpārstrukturē, lai precizētu biroju direktoru pilnvaru tālāku deleģēšanu. (51) Būtu jāprecizē procedūra, saskaņā ar ko budžeta lēmējinstitūcija var sniegt atzinumu attiecībā uz celtniecības projektu. (52) Secīgas zinātniskās izpētes pamatprogrammas ir atvieglojušas Komisijas darbu, jo tajās ir paredzēti vienkāršoti noteikumi ārējo ekspertu atlasei priekšlikumu vai dotāciju pieteikumu izvērtēšanai un tehniskai palīdzībai finansēto projektu rezultātu pārbaudei un izvērtēšanai. Šī procedūra būtu jāpadara pieejama attiecībā uz visām pārējām programmām. (52a) Būtu jāpievieno pārejas pasākumi. Pirmkārt, 181. panta 1. punktā attiecībā uz to, ka atkal padara pieejamas atceltās apropriācijas, kas atbilst saistībām, kuras uzņēmās 2000.-2006. gada struktūrfonda plānošanas periodā, un būtu jāturpina piemērot force majeure gadījumu, kā paredzēts 2002. gada 25. jūnija Finanšu regulā, līdz palīdzības beigšanai. Tas ir tādēļ, lai izvairītos no pašreizējās sistēmas traucējumiem, jo jaunajā regulā, kas attiecas uz struktūrfondiem, ir paredzēti atšķirīgi noteikumi par force majeure gadījumu. Otrkārt, 181. panta 2. punktā, lai risinātu to noteikumu īstenošanu, kas attiecas uz centrālo datu bāzi un tās izslēgšanu no iepirkuma un dotācija procedūrām. Visbeidzot, 181. panta 3. punktā, lai nokārtotu nesamaksātās Kopienas saistības, kas finansiāli jāizpilda, lai beigtu palīdzību, kura paredzēta regulās par struktūrfondiem un Kohēzijas fondu 2000.-2006. gada plānošanas periodam. Attiecībā uz apropriācijām par darbības izdevumiem jāsaglabā Komisijas iespēja izdarīt pārvietojumus starp sadaļām, ja vien attiecīgajām apropriācijām ir tas pats mērķis. Tāpat Komisija var turpināt izdarīt pārvietojumus starp sadaļām, ja attiecīgās apropriācijas ir saistītas ar Kopienas ierosmēm vai tehniskās palīdzības un novatoriskiem pasākumiem, ja vien tie pārvietoti uz līdzīgiem pasākumiem. Tas nozīmē, piemēram, pārvietot apropriācijas, kas saistītas ar kādu Kopienas ierosmi, uz citu Kopienas ierosmi citā sadaļā. (53) Tādēļ būtu attiecīgi jāgroza Regula (EK, Euratom) Nr. 1605/2002, IR PIEŅĒMUSI ŠO REGULU. 1. pants Regulu (EK, Euratom) Nr. 1605/2002 groza šādi: (1) Regulas 1. panta pirmo daļu aizstāj ar šādu: "Šajā regulā paredzēti noteikumi par Eiropas Kopienu vispārējā budžeta, še turpmāk "budžets", izveidi un izpildi, kā arī par pārskatu sagatavošanu un revīziju." (2) Regulas 3. pantu aizstāj ar šādu: "3. pants Budžetu veido un izpilda saskaņā ar vienotības, budžeta precizitātes, gada pārskata, līdzsvara, norēķinu vienības, universāluma, specifikācijas, pareizas finanšu vadības principiem, kam vajadzīga efektīva un rezultatīva iekšējā kontrole un pārredzamība, kā paredzēts šajā regulā." (3) Regulas 5. panta 4. punktu aizstāj ar šādu punktu: "4. Ievērojot 5.a, 18. un 74. pantu, procentus, kas uzkrājas par līdzekļiem, kuri ir Kopienu īpašums, iekļauj budžetā kā dažādus ieņēmumus." (4) Pirmās daļas II sadaļas 1. nodaļai pievieno šādu 5.a pantu: "5.a pants 1. Iepriekšēja finansējuma maksājumu radītos procentus attiecina uz attiecīgo programmu vai darbību un ietur no atlikušās summas, kas pienākas saņēmējam. Regulā, ar kuru nosaka šīs regulas īstenošanas noteikumus, turpmāk tekstā "īstenošanas noteikumi", precizē gadījumus, kad izņēmuma kārtā atbildīgais kredītrīkotājs šos procentus iekasē reizi gadā. Šos procentus iekļauj budžetā kā dažādus ieņēmumus. 2. Procenti nav jāmaksā Kopienām šādos gadījumos: a) iepriekšējs finansējums nesastāda ievērojamu summu, kā noteikts īstenošanas noteikumos; b) iepriekšējs finansējums izmaksāts saskaņā ar publiskā iepirkuma līgumu 88. panta nozīmē; c) iepriekšējs finansējums izmaksāts dalībvalstīm; d) iepriekšējs finansējums izmaksāts saskaņā ar pirmspievienošanās atbalstu; e) avansi ir maksāti iestāžu locekļiem un darbiniekiem saskaņā ar Eiropas Kopienu Civildienesta noteikumiem un Kopienu pārējo darbinieku nodarbināšanas kārtību, še turpmāk "Civildienesta noteikumi"; f) iepriekšējs finansējums izmaksāts, īstenojot kopēju vadību atbilstoši 53. panta 1. punkta c) apakšpunktam." (5) Regulas 9. pantu groza šādi: a) 2. panta ievaddaļā, "Apropriācijas diferencētu apropriāciju saistību radīšanai" aizstāj ar "Saistību apropriācijas"; b) 3. panta pirmajā teikumā, "Apropriācijas diferencētu maksājumu saistību radīšanai" aizstāj ar "Maksājumu apropriācijas"; (6) Regulas 11. pantā vārdus "157. pantā" aizstāj ar vārdiem "157. un 160.a pantā". (7) Regulas 16. panta otro daļu aizstāj ar šādu: "Tomēr 61. pantā minētās naudas plūsmas nodrošināšanai grāmatvedis un avansu kontu gadījumā avansu pārzinis, un Komisijas ārējo dienestu administratīvās pārvaldības vajadzībām atbildīgais kredītrīkotājs, ir pilnvarots veikt operācijas valstu valūtās, kā noteikts īstenošanas noteikumos." (8) Regulas 18. panta 1. punktu groza šādi: a) ievadfrāzi aizstāj ar šādu: "Neskarot 160. panta 1. punkta a) apakšpunktu un 161. panta 2. punktu, šādus ieņēmumu posteņus izmanto, lai finansētu īpašus izdevumu posteņus." b) iekļauj šādu aa) punktu: "aa) dalībvalstu un citu donorvalstu, tostarp, abos gadījumos, to valsts un radniecīgo aģentūru, vai starptautisku organizāciju finanšu iemaksas atsevišķiem ārējā atbalsta projektiem vai programmām, ko finansē Kopiena un vada Komisija to vārdā, saskaņā ar attiecīgo pamataktu;" c) iekļauj šādu ea) punktu: "ea) ieņēmumus, kas rodas, pārdodot transportlīdzekļus, aprīkojumu, iekārtas, materiālus un tehniskiem un zinātniskiem mērķiem domātas aparatūras, ko maina vai nodod atkritumos tad, kad uzskaites vērtība ir pilnībā amortizēta;" (9) Regulas 19. panta 2. punkta pirmo teikumu aizstāj ar šādu tekstu: "Tādu dāvinājumu pieņemšanai, kura vērtība ir 50000euro vai vairāk un kas saistīti ar finansiāliem izdevumiem, tostarp turpmāki izdevumi, kas pārsniedz 10 % no dāvinājuma vērtības, ir vajadzīgs pilnvarojums no Eiropas Parlamenta un Padomes, kas par to pieņem lēmumu divu mēnešu laikā no dienas, kad saņemts Komisijas pieprasījums." (10) Regulas 22. pantu aizstāj ar šādu: "22. pants 1. Iestādes, izņemot Komisiju, savas budžeta iedaļas robežās apropriācijas var pārvietot: a) no vienas sadaļas uz citu ne vairāk kā 10 % apmērā no apropriācijām, kas paredzētas gadam, kurš norādīts pozīcijā, no kuras tiek izdarīts pārvietojums; b) no vienas nodaļas uz citu un no viena panta uz citu bez ierobežojuma. 2. Trīs nedēļas pirms 1. punktā minētās pārvietošanas iestādes paziņo budžeta lēmējinstitūcijai par savu nodomu. Ja kāda no budžeta lēmējinstitūcijas iestādēm šajā laikā min pienācīgi pamatotus iemeslus, tad piemēro 24. pantā noteikto procedūru. 3. Iestādes, izņemot Komisijas iestādes, savas budžeta iedaļas robežās var ierosināt budžeta lēmējinstitūcijai izdarīt pārvietojumus no vienas sadaļas uz otru kopumā par summu, kas pārsniedz 10 % no saimnieciskajam gadam paredzētajām apropriācijām budžeta postenim, no kura tiek izdarīti pārvietojumi. Šos pārvietojumus izskata saskaņā ar 24. pantā noteikto procedūru. 4. Iestādes, izņemot Komisijas iestādes, savas budžeta iedaļas robežās var izdarīt pārvietojumus no viena panta uz citu, iepriekš neinformējot budžeta lēmējinstitūciju." (11) Regulas 23. pantu groza šādi: a) tā 1. punktu groza šādi: i) tā b) punktu aizstāj ar šādu: "b) attiecībā uz personāla un administratīviem izdevumiem apropriācijas pārvietot no vienas sadaļas uz citu ne vairāk kā 10 % apmērā no apropriācijām, kas paredzētas gadam, kurš norādīts pozīcijā, no kuras tiek izdarīts pārvietojums, un līdz maksimālai robežvērtībai 30 % apmērā no apropriācijām, kas paredzētas gadam, kurš norādīts pozīcijā, uz kuru tiek izdarīts pārvietojums." ii) iekļauj šādu d) apakšpunktu: "d) tiklīdz pamatakts ir pieņemts saskaņā ar EK līguma 251.pantā noteikto procedūru, pārvietot apropriācijas no sadaļas "uzkrājumi", kas minēta 43. pantā, gadījumos, kad attiecīgajai darbībai nav pamatakta, bet budžets jau ir pieņemts." iii) otro daļu aizstāj ar šādu: "Trīs nedēļas pirms pirmā punkta b) un c) apakšpunktā minēto pārvietojumu veikšanas Komisija par savu lēmumu informē budžeta lēmējinstitūciju. Ja kāda no budžeta lēmējinstitūcijas abām iestādēm šo trīs nedēļu laikā min pienācīgi pamatotus iemeslus, tad piemēro 24. pantā noteikto procedūru." iv) pievieno šādu otro un trešo daļu: "Tomēr saimnieciskā gada divu pēdējo mēnešu laikā Komisija drīkst autonomi pārvietot apropriācijas attiecībā uz personāla, ārštata un citu darbinieku izdevumiem no vienas sadaļas uz citu kopumā 5 % apmērā no saimnieciskajam gadam paredzētajām apropriācijām. Komisija par šādiem pārvietojumiem informē budžeta lēmējinstitūciju divu nedēļu laikā pēc lēmuma par šādiem pārvietojumiem. Komisija par pirmās daļas d) punktā minētajiem pārvietojumiem informē budžeta lēmējinstitūciju divu nedēļu laikā pēc lēmuma par šādiem pārvietojumiem." b) tā 2. punktā "1. punkta c) apakšpunktā" aizstāj ar "1. punktā". (12) Regulas 26. pantu groza šādi: a) tā 1. punktu aizstāj ar šādu: "1. Apropriāciju pārvietošanai to budžeta sadaļu robežās, kuras paredzētas Eiropas Lauksaimniecības garantiju fondam (ELGF), struktūrfondiem, Kohēzijas fondam, Zivsaimniecības fondam Eiropas Lauksaimniecības fondu lauku attīstībai (ELFLA) un zinātniskajai izpētei, piemēro otrās daļas I, II un III sadaļas īpašos noteikumus." b) tā 2. punkta pirmo daļu aizstāj ar šādu: "Lēmumus par pārvietojumiem, lai ļautu izlietot rezerves ārkārtas palīdzībai, pieņem budžeta lēmējinstitūcija pēc Komisijas priekšlikuma. Atsevišķs priekšlikums jāiesniedz par katru darbību." c) minēto pantu papildina ar šādu 3. punktu: "3. Pienācīgi pamatotos ārkārtas gadījumos — starptautiskās humānās katastrofās un krīzēs, kas notiek pēc budžeta gada 15. decembra, Komisija var pārvietot kārtējās budžeta gada neizmantotas budžeta apropriācijas, kas joprojām pieejamas daudzgadu finanšu shēmas 4. nodaļas budžeta pozīcijās attiecībā uz krīzes pārvarēšanas un humānās palīdzības pasākumiem. Komisija cik drīz vien iespējams pēc šādas pārvietošanas informē abas budžeta lēmējinstitūcijas." (13) Regulas 28. pantu groza šādi: a) tā 1. punktu aizstāj ar šādu: "1. Jebkuram priekšlikumam vai ierosmei, ko Komisija vai dalībvalsts saskaņā ar attiecīgajiem EK līguma vai Līguma par Eiropas Savienību (LES) noteikumiem iesniegusi likumdevējai iestādei, kas varētu ietekmēt budžetu, tostarp arī par pārmaiņām amata vietu skaitā, jābūt pievienotam finanšu pārskatam un šīs regulas 27. panta 4. punktā minētajam novērtējumam. Jebkuram priekšlikuma vai ierosinājuma grozījumam, kas iesniegts likumdevējai iestādei, kas varētu būtiski ietekmēt budžetu, tostarp arī par pārmaiņām amatu skaitā, jābūt pievienotam finanšu pārskatam, ko sagatavo iestāde, kas ierosina grozījumu." b) tā 3. punktu aizstāj ar šādu: "3. Lai novērstu krāpšanas un pārkāpumu risku, finanšu pārskatā, kas minēts 1. punktā, ieraksta informāciju par esošajiem un plānotajiem pasākumiem krāpšanas novēršanai un aizsardzībai pret to." (14) Pēc 28. panta iekļauj šādu pantu: "28.a pants 1. Budžetu izpilda saskaņā ar katram līdzekļu pārvaldības veidam atbilstīgu efektīvu un rezultatīvu iekšējo kontroli, ievērojot katrai nozarei izstrādātus noteikumus. 2. Lai nodrošinātu budžeta izpildi, iekšējā kontrole tiek definēta kā process, kas jāpiemēro visos vadības līmeņos un kas paredzēts, lai nodrošinātu ticamību tālāk minēto mērķu sasniegšanai: a) darbību efektivitāte, rezultativitāte un saimnieciskums; b) pārskatu ticamība; c) aktīvu un informācijas aizsargāšana; d) krāpšanas un pārkāpumu novēršana un atklāšana; e) pienācīga tādu risku vadība, kas attiecas uz notikušo darījumu likumību un pareizību, ņemot vērā programmu daudzgadu īpatnības, kā arī attiecīgo maksājumu veidu." (15) Regulas 29. panta 2. punktu aizstāj ar šādu punktu: "2. Pēc Eiropas Parlamenta priekšsēdētāja pieprasījuma budžetu un budžeta grozījumus galīgajā redakcijā publicē Eiropas Savienības Oficiālajā Vēstnesī. Budžetu publicē trīs mēnešu laikā no dienas, kurā paziņo, ka budžets pieņemts galīgajā variantā. Konsolidētos gada pārskatus un pārskatu par budžeta un finanšu vadību publicē Eiropas Savienības Oficiālajā Vēstnesī." (16) Regulas 30. pantā iekļauj šādu 3. punktu: "3. Komisija attiecīgā veidā dara pieejamu informāciju par to līdzekļu saņēmējiem, kas ir tās budžetā, ja budžetu īsteno centralizētā veidā un to īsteno tās departamenti, un informāciju par līdzekļu saņēmējiem, kā to sniedz vienības, kurām deleģētas budžeta īstenošanas uzdevumi saskaņā ar citiem pārvaldības veidiem. Šo informāciju dara pieejamu, pienācīgi ievērojot slepenības prasības, jo īpaši personas datu aizsardzības prasības, kā paredzēts Direktīvā 95/46/EK par personu aizsardzību attiecībā uz personas datu apstrādi un šādu datu brīvu apriti [4] un Regulā (EK) Nr. 45/2001 par fizisku personu aizsardzību attiecībā uz personas datu apstrādi Kopienas iestādēs un struktūrās un par šādu datu brīvu apriti [5], un drošības prasības, ņemot vērā katra pārvaldības veida īpašības, kas minētas 53. pantā, un vajadzības gadījumā ievērojot attiecīgus katrai nozarei izstrādātus noteikumus." (17) Regulas 33. panta 2. punktu groza šādi: a) tā d) apakšpunktu aizstāj ar šādu apakšpunktu: "d) darbību pārskatus, kas satur šādu informāciju: - informācija par dažādu darbību visu iepriekš nosprausto to mērķu sasniegšanu, kas ir konkrēti, izmērāmi, sasniedzami, atbilstīgi un ar konkrētiem termiņiem, kā arī jauniem mērķiem, kas aprakstīti ar atbilstošiem rādītājiem; - pilnīgs pamatojums un izmaksu un ieguvumu pieeja attiecībā uz ierosinātām maiņām apropriāciju apjomam; - skaidru pamatojumu intervencei ES līmenī saskaņā, inter alia, ar subsidiaritātes principu; - informāciju par iepriekšējā gada darbību īstenošanas likmēm un kārtējā gada īstenošanas likmēm. Novērtēšanas rezultātus ņem vērā un uz tiem atsaucas, minot kā pierādījumu gaidāmajam labumam, kādu dos ierosinātie budžeta grozījumi." b) pievieno šādu e) apakšpunktu: "(e) kopsavilkuma pārskatu par turpmākajos saimnieciskajos gados izdarāmo maksājumu grafiku, lai pildītu budžeta saistības, kas radušās iepriekšējos saimnieciskajos gados." (18) Regulas 37. panta 1. punktā iekļauj šādu jauno trešo daļu: "Pirms iesniedz provizorisku budžeta grozījumu projektu Komisija un iestādes, kas nav Komisija, izskata iespēju attiecīgās apropriācijas piešķirt no jauna, ņemot vērā paredzētu nepilnīgu apropriāciju izmantošanu, ja tāda ir." (19) Regulas 40. panta a) apakšpunktu aizstāj ar šādu: "(a) ieņēmumu un izdevumu vispārējs pārskats;" 20) 43. panta 1. punkta otro daļu aizstāj ar šādu: "Šajā sadaļā iekļautās apropriācijas var izmantot tikai pēc tam, kad tās ir pārvietotas saskaņā ar 23. panta 1. punkta d) apakšpunktā noteikto procedūru, ja pamatakta pieņemšanai piemēro EK līguma 251. pantā noteikto procedūru, un pārējos gadījumos — saskaņā ar 24. pantā noteikto procedūru." (21) Regulas 44. panta otrajā daļā "22., 23. un 25. pantā" aizstāj ar "23. un 25. pantā". (22) Regulas 45. pantu aizstāj ar šādu: "45. pants 1. Budžeta Komisijas iedaļā ir iekļauta rezerve ārkārtas palīdzībai trešām valstīm. 2. Rezervi, kas minēta 1. punktā, izlieto līdz saimnieciskā gada beigām, izdarot pārvietojumus saskaņā ar 24. un 26. pantā izklāstīto procedūru." (23) Regulas 46. panta 1. punktu groza šādi: (a) tā 1. punktu groza šādi: (i) ievadfrāzi aizstāj ar šādu: "ieņēmumu un izdevumu vispārējā pārskatā:"; (ii) svītro f) apakšpunktu; (iii) tā g) apakšpunktu aizstāj ar šādu: "(g) attiecīgas piezīmes par katru apakšnodalījumu, kā izklāstīts 41. panta 1. punktā"; b) tā 2) apakšpunktu aizstāj ar šādu: "(2) katras iestādes iedaļā ieņēmumus un izdevumus uzrāda, ievērojot tādu pašu uzbūvi, kā norādīts 1. punktā"; (c) tā 3) apakšpunkta c) apakšpunktu aizstāj ar šādu: "(c) zinātnisko un tehnisko darbinieku klasifikāciju var balstīt uz pakāpju grupām saskaņā ar katrā budžetā iekļautajiem nosacījumiem; štatu sarakstā sīki jānorāda augsti kvalificētu tehnisko vai zinātnisko darbinieku skaits, kam piešķirtas īpašas priekšrocības saskaņā ar īpašiem noteikumiem Civildienesta noteikumos;" (d) tā 5) apakšpunktu aizstāj ar šādu: "(5) budžeta pozīcijas ieņēmumu un izdevumu daļā, kas nepieciešamas, lai izpildītu Garantiju fondu ārējām darbībām." (24) Regulas 47. panta 1. punkta otrajā daļā pakāpes "A1, A2 un A3" aizstāj ar pakāpēm "AD 16, AD 15 un AD 14". (25) Regulas 49. pantu aizstāj ar šādu: "49. pants 1. Pirms var izmantot budžetā iekļautās apropriācijas jebkurai Kopienas vai Eiropas Savienības darbībai, ir jābūt pieņemtam pamataktam. Pamatakts ir tiesību akts, ar kuru nodrošina juridisko pamatu darbībai un budžetā paredzēto atbilstīgo izdevumu veikšanai. 2. Piemērojot EK līgumu un Euratom līgumu, pamatakts ir akts, kuru pieņēmusi likumdevēja iestāde un kurš var būt regula, direktīva, lēmums EK līguma 249. panta nozīmē vai lēmums sui generis. 3. Piemērojot LES V sadaļu (par kopējo ārpolitiku un drošības politiku, KĀDP), pamatakts var būt kādā no veidiem, kas precizēti LES 13. panta 2. un 3. punktā, 14. pantā, 18. panta 5. punktā, 23. panta 1. un 2. punktā un 24. pantā. 4. Piemērojot LES V sadaļu (par kopējo ārpolitiku un drošības politiku, KĀDP), pamatakts var būt kādā no veidiem, kas precizēti LES 34. panta 2. un 3. punktā, 14. pantā, 18. panta 5. punktā, 23. panta 1. un 2. punktā un 24. pantā. 5. Ieteikumi un atzinumi nav pamatakti šā panta izpratnē, tāpat arī rezolūcijas, slēdzieni, deklarācijas vai citi akti, kam nav juridiska spēka. 6. Atkāpjoties no 1. līdz 4. punkta, turpmāk norādītās apropriācijas tomēr var izpildīt bez pamatakta, ja darbības, kuru finansēšanai tās paredzētas, ir Kopienu vai Eiropas Savienības kompetencē: (a) apropriācijas eksperimentālām izmēģinājuma programmām, kas paredzētas, lai pārbaudītu kādas darbības īstenošanas iespējas un lietderību. Atbilstošas saistību apropriācijas var iekļaut budžetā tikai diviem saimnieciskajiem gadiem pēc kārtas; (b) apropriācijas sagatavošanas darbībām EK līguma un Euratom līguma, un LES VI sadaļas piemērošanas jomās, kas paredzētas, lai sagatavotu priekšlikumus ar nolūku pieņemt turpmākas darbības. Sagatavošanas darbības jāveic, ievērojot saskaņotu virzību, un tās var būt dažāda veida. Atbilstošas saistību apropriācijas budžetā var iekļaut, ilgākais, trim saimnieciskajiem gadiem pēc kārtas. Likumdošanas procedūra ir jāpabeidz līdz trešā saimnieciskā gada beigām. Likumdošanas procedūras laikā saistību apropriācijām ir jāatbilst sagatavošanas darbības konkrētām pazīmēm attiecībā uz paredzētajām darbībām, nospraustajiem mērķiem un personām, kas gūst labumu no attiecīgajām darbībām. Līdz ar to izmantotie līdzekļi nevar apjoma ziņā būt vienādi ar tiem līdzekļiem, kas paredzēti pašas galīgās darbības finansēšanai. Iesniedzot provizorisko budžeta projektu, Komisija iesniedz budžeta lēmējinstitūcijai ziņojumu par a) un b) punktā minētajām darbībām, kurā atspoguļo arī rezultātu izvērtējumu un turpmāk paredzētās darbības; (c) apropriācijas sagatavošanas darbībām LES V sadaļas piemērošanas jomā (par KĀDP). Šie pasākumi ir īslaicīgi un izstrādāti, lai paredzētu nosacījumus Eiropas Savienības darbībai, sasniedzot KĀDP mērķus un pieņemot vajadzīgos tiesību aktus. ES krīzes pārvarēšanas darbību nolūkā sagatavošanas pasākumi ir, inter alia, paredzēti, lai novērtētu darbības vajadzības, nodrošinātu līdzekļu ātru sākotnējo piešķiršanu, vai paredzētu pamata nosacījumus darbības uzsākšanai. Par sagatavošanas pasākumiem Padome vienojas, pilnībā sadarbojoties ar Komisiju. Šajā sakarā prezidentvalsts, kurai palīdz Padomes ģenerālsekretārs/Augstais pārstāvis KĀDP lietās, iespējami ātri paziņo Komisijai par Padomes nodomu sākt sagatavošanas pasākumu un jo īpaši par šim nolūkam paredzētajiem līdzekļiem. Atbilstīgi šīs regulas noteikumiem Komisija veic visus nepieciešamos pasākumus, lai nodrošinātu ātru līdzekļu izmaksu; (d) apropriācijas vienreizējām darbībām vai pat darbībām ar nenoteiktu termiņu, kuras Komisija veic, pildot uzdevumus, kas izriet no tās prerogatīvām iestāžu līmenī atbilstīgi EK līgumam un Euratom līgumam, izņemot likumdošanas iniciatīvas tiesības, kas minētas b) apakšpunktā, un saskaņā ar minētajos līgumos paredzētajām īpašajām pilnvarām, kuru saraksts iekļauts īstenošanas noteikumos; (e) apropriācijas katras iestādes darbībai atbilstīgi tās administratīvajai autonomijai." (26) Regulas 50. pantam pievieno šādu otro daļu: "Katra iestāde izmanto šīs pilnvaras saskaņā ar šo regulu un, ievērojot apstiprinātas apropriāciju robežvērtībās." (27) Regulas 52. pantu aizstāj ar šādu: "52. pants 1. Visiem finanšu dalībniekiem un visām citām iesaistītām personām budžeta izpildē, vadībā, revīzijā un kontrolē aizliegts veikt kādus pasākumus, kas var radīt konfliktu starp viņu pašu un Kopienu interesēm. Ja izveidojas šāda situācija, attiecīgajai personai jāatturas no šādu darbību veikšanas un jānodod jautājums kompetentajai iestādei. 2. Interešu konflikts ir tad, ja šāda finanšu dalībnieka vai citas personas, kas minēta 1. punktā, pienākumu objektīvu pildīšanu negatīvi ietekmē iemesli, kas saistīti ar ģimeni, jūtu dzīvi, politisko vai valstisko piederību, mantiskajām vai kādām citām interesēm, kas tai ir kopīgas ar labuma saņēmēju." (28) Regulas 53. pantu aizstāj ar šādu: "53. pants Komisija budžetu izpilda saskaņā ar 53.a līdz 53.d pantā paredzētajiem noteikumiem kādā no šādiem veidiem: (a) centralizēti; (b) īstenojot dalītu vai decentralizētu vadību; (c) īstenojot kopēju vadību ar starptautiskām organizācijām." (29) Iekļauj šādu 53.a līdz 53.d pantu: "53.a pants Ja Komisija izpilda budžetu centralizēti, izpildes uzdevumus tieši izpilda tās struktūrvienības, vai tie tiek izpildīti netieši saskaņā ar 54. līdz 57. pantu. 53.b pants 1. Ja Komisija izpilda budžetu, īstenojot dalītu vadību, izpildes uzdevumus deleģē dalībvalstīm. Šo metodi pielieto darbībām, kas minētas otrās daļas I un II sadaļā. 2. Neskarot uz noteiktām jomām attiecinātās regulās iekļautos papildu noteikumus, un lai, īstenojot dalītu vadību, nodrošinātu līdzekļu izmantošanu saskaņā ar piemērojamiem noteikumiem un principiem, dalībvalstis veic visus nepieciešamos normatīvus un administratīvus vai citus pasākumus Kopienu finansiālo interešu aizsardzība. Šajā sakarā tie jo īpaši: a) pārliecinājās, ka no budžeta finansētās darbības tiek faktiski veiktas, un garantētu, ka tās ir izpildītas pareizi; b) novērš un risina pārkāpumus un krāpšanu; c) atgūtu summas, kas ir nepareizi samaksātas vai nepareizi izlietotas, vai summas, kuras zaudētas pārkāpumu vai kļūdu dēļ; d) nodrošina, piemērojot katrai nozarei izstrādātus noteikumus un ievērojot 30. panta 3. punktu, budžeta līdzekļu saņēmēju attiecīgu publiskošanu reizi gadā pēc līdzekļu piešķiršanas. Tālab dalībvalstis veic pārbaudes un ievieš efektīvu iekšējās kontroles sistēmu saskaņā ar 28.a pantā minētajiem noteikumiem. Tās uzsāk tiesveidību, ja tas ir nepieciešams un lietderīgi. 3. Dalībvalstis sagatavo pieejamo revīziju un deklarāciju gada kopsavilkumu par attiecīgo valsti. 4. Lai nodrošinātu līdzekļu izmantošanu saskaņā ar piemērojamiem noteikumiem, Komisija piemēro grāmatojumu noskaidrošanas procedūru vai finanšu korekciju mehānismus, kas ļauj tai uzņemties galīgo atbildību par budžeta izpildi. 53.c pants 1. Ja Komisija izpilda budžetu, īstenojot decentralizētu vadību, īstenošanas uzdevumus deleģē trešām valstīm saskaņā ar 56. pantu un otrās daļas IV sadaļas noteikumiem, neskarot atlikušo uzdevumu deleģēšanu 54. panta 2. punktā minētām struktūrām. 2. Lai nodrošinātu līdzekļu izmantošanu saskaņā ar piemērojamiem noteikumiem, Komisija piemēro grāmatojumu noskaidrošanas procedūru vai finanšu korekciju mehānismus, kas ļauj tai uzņemties galīgo atbildību par budžeta izpildi. 3. Trešās valstis, kam deleģēti īstenošanas uzdevumi, nodrošina, ievērojot 30. panta 3. punktu, budžeta līdzekļu saņēmēju attiecīgu publiskošanu reizi gadā pēc līdzekļu piešķiršanas. 53.d pants 1. Ja Komisija izpilda budžetu, īstenojot kopēju vadību, konkrētus izpildes uzdevumus saskaņā ar īstenošanas noteikumiem deleģē starptautiskajām organizācijām šādos gadījumos: (a) ja Komisiju un starptautisko organizāciju saista ilgtermiņa pamatnolīgums, kas nosaka administratīvo un vadības sistēmu to sadarbībai; (b) ja Komisija un starptautiskā organizācija izstrādā kopīgu projektu vai programmu; (c) pasākumiem ar vairākiem līdzekļu devējiem, proti, ja dažādu līdzekļu devēju līdzekļi ir apvienoti un nav paredzēti kādiem īpašiem izdevumu posteņiem vai kategorijām. Šīs organizācijas piemēro savām uzskaites, revīzijas, iekšējās kontroles un publiskā iepirkuma procedūrām standartus, kas sniedz garantijas, kuras ir līdzvērtīgas starptautiski atzītiem standartiem. 2. Atsevišķs nolīgums, kas noslēgts ar starptautisku organizāciju par finansējuma piešķiršanu, ietver sīki izstrādātus noteikumus par starptautiskajai organizācijai uzticēto uzdevumu izpildi. 3. Starptautiskās organizācijas, kam deleģēti īstenošanas uzdevumi, nodrošina, ievērojot 30. panta 3. punktu, budžeta līdzekļu saņēmēju attiecīgu publiskošanu reizi gadā pēc līdzekļu piešķiršanas." (30) Regulas 54. pantu groza šādi: (a) tā 1. punktu aizstāj ar šādu: "1. Komisija nevar deleģēt trešām personām izpildes pilnvaras, ko tai piešķir Līgumi, ja tām lielā mērā ir tiesības rīkoties pēc sava ieskata saistībā ar politisku izvēli. Deleģētajiem izpildes uzdevumiem jābūt skaidri definētiem, un ir jāveic pilnīga to izmantošanas uzraudzība. Budžeta izpildes uzdevumu deleģēšanai ir jāatbilst pareizas finanšu vadības principam, saistībā ar ko jāveic efektīva un rezultatīva iekšējā kontrole, un deleģēšanā jānodrošina, ka tiek ievērots nediskriminācijas princips un Kopienas darbības pārredzamība. Šādā veidā deleģēti izpildes uzdevumi nedrīkst radīt interešu konfliktu." b) tā 2. punktu groza šādi: i) ievada teikumu aizstāj ar šādu tekstu: "Ievērojot 1. punktā noteiktos limitus, Komisija, izpildot budžetu ar netiešas centralizētas pārvaldības palīdzību vai ar decentralizētas pārvaldības palīdzību saskaņā ar 53.a vai 53.c pantu, var deleģēt publisko iestāžu uzdevumus un jo īpaši budžeta izpildes uzdevumus: […]" ii) tā b) punktu aizstāj ar šādu: "b) struktūrām, ko izveidojušas Kopienas, kā minēts 185. pantā, un citas specializētas Kopienas struktūras, kā, piemēram, Eiropas Investīciju banka vai Eiropas Investīciju fonds, ar nosacījumu, ka šāda rīcība ir saderīga ar katras struktūras uzdevumiem, kā noteikts pamataktā;" iii) tā c) apakšpunktu aizstāj ar šādu apakšpunktu: "c) valstu vai starpvalstu publisko tiesību subjektiem vai privāttiesību subjektiem, kas izpilda publiska dienesta uzdevumus un sniedz atbilstošas finanšu garantijas, un atbilst nosacījumiem, kas paredzēti īstenošanas noteikumos." iv) iekļauj šādu d) apakšpunktu: "d) personām, kurām ir uzticēts izpildīt īpašus pasākumus saskaņā ar LES V sadaļu un kuras ir noteiktas attiecīgā pamataktā 49. panta nozīmē." c) tā 3. punkta otro daļu aizstāj ar šādu: "Šādas struktūras vai personas veic atbilstošus pasākumus, lai novērstu pārkāpumus un krāpšanu, vajadzības gadījumā uzsākot tiesvedību, lai atgūtu nepareizi izmaksātus vai nepareizi izlietotus līdzekļus." (31) Regulas 55. un 56. pantu aizstāj ar šādiem: "55. pants 1. Saskaņā ar Kopienas tiesību aktiem izpildaģentūras ir juridiskas personas, kas izveidotas ar Komisijas lēmumu, kurām Komisijas uzdevumā un tās pārraudzībā drīkst deleģēt pilnvaras izpildīt Kopienas programmu vai projektu pilnība vai daļēji saskaņā ar Padomes Regulu (EK) Nr. 58/2003 [6]. 2. Atbilstīgo darbības apropriāciju izpildi veic aģentūras direktors. 56. pants 1. Ja Komisija izpilda budžetu ar netiešu centralizētu vadību, tai par personām, kurām tā uztic izpildi, vispirms jāsaņem pierādījumi par esamību un pareizu darbību attiecībā uz: a) pārredzamām publiskā iepirkuma un dotāciju piešķiršanas procedūrām, kuras ir nediskriminējošas un izslēdz jebkādu interešu konfliktu, un atbilst attiecīgi V un VI sadaļas noteikumiem; b) efektīvu iekšējās kontroles sistēmu vadības operācijām, kas iekļauj kredītrīkotāja un avansu pārziņa pienākumu vai vienādu funkciju nošķiršanu; c) uzskaites sistēmu, kas ļauj pārbaudīt un Kopienas pārskatos atspoguļot to, vai Kopienas līdzekļi ir izmantoti pareizi; d) neatkarīgu ārēju revīziju; e) informācijas pieejamība sabiedrībai tādā mērā, kā noteikts ar Kopienas regulām; f) nodrošina, ievērojot 30. panta 3. punktu, budžeta līdzekļu saņēmēju attiecīgu publiskošanu reizi gadā pēc līdzekļu piešķiršanas." Komisija var pieņemt, ka 1. un 2. punktā minēto struktūru revīzijas, uzskaites un iepirkuma piešķiršanas sistēmas ir līdzvērtīgas Kopienas pašas sistēmām, pamatojoties uz starptautiski atzītiem standartiem. 2. Decentralizētas vadības gadījumā kritērijus, kas minēti 1. punktā, izņemot e) apakšpunktā paredzēto kritēriju, piemēro pilnīgi vai daļēji atbilstoši decentralizācijas pakāpei, par kādu ir vienošanās starp Komisiju un attiecīgo trešo valsti, valsts vai starptautiskām publiskā sektora struktūrām. Neatkarīgi no 1. punkta a) apakšpunkta un 169.a panta, Komisija var pieņemt lēmumu: - līdzekļu apvienošanas gadījumā un - saskaņā ar pamataktā paredzētajiem nosacījumiem izmantot saņēmējas partnervalsts iepirkuma vai dotāciju piešķiršanas procedūras, vai kā vienojušies līdzekļu devēji. Pirms tādu lēmumu pieņem, Komisija iepriekš katrā atsevišķā gadījumā iegūst apliecinājumu, ka šādas procedūras atbilst pārredzamības, vienlīdzīgas attieksmes un nediskriminācijas principiem, izslēdz jebkādu interešu konfliktu, sniedz starptautiski pieņemtiem standartiem līdzvērtīgas garantijas un nodrošina atbilstību pareizas finanšu vadības principam, saistībā ar ko jāveic efektīva iekšējā kontrole. Attiecīgā trešā valsts, valsts vai starptautiska publiska sektora struktūras uzņemas pildīt šādus pienākumus: (a) atbilstīgi šā punkta pirmajai daļai izpildīt 1. punktā noteiktos kritērijus; (b) nodrošināt, ka ārējā revīzija, kas minēta 1. punkta d) apakšpunktā, ir jāveic valstu neatkarīgas ārējās revīzijas iestādēm; (c) veikt regulāras pārbaudes, lai nodrošinātu, ka darbības, kuras jāfinansē no Kopienas budžeta, ir izpildītas pareizi; (d) veikt pienācīgus pasākumus, lai novērstu pārkāpumus un krāpšanu, nepieciešamības gadījumā uzsākot tiesvedību, lai atgūtu nepareizi izmaksātus līdzekļus. 3. Komisija nodrošina uzticēto uzdevumu izpildes uzraudzību, novērtēšanu un kontroli. Tā ņem vērā kontroles sistēmu līdzvērtīgumu, ja tā veic kontroli, izmantojot savas kontroles sistēmas. (32) Regulas 57. panta 1. punktu aizstāj ar šādu punktu: "1. Komisija nevar uzticēt izpildes pasākumus attiecībā uz budžeta līdzekļiem, tostarp maksājumiem un līdzekļu atgūšanu, ārējiem privāttiesību subjektiem vai struktūrām, izņemot gadījumus, kas minēti 54. panta 2. punkta c) apakšpunktā vai īpašos gadījumos, kad attiecīgie maksājumi izdarīti Komisijas noteiktiem saņēmējiem, ievērojot Komisijas noteiktās summas un nosacījumus, un kad netiek piemērota faktu neatklāšana attiecībā uz subjektiem vai struktūrām, kas veic maksājumus." (33) Regulas 59. pantu groza šādi: (a) iekļauj šādu 1.a punktu: "1.a Šajā sadaļā termins "personāls" attiecas uz personām, uz ko attiecas Civildienesta noteikumi." (b) tā 2. punktu aizstāj ar šādu: "2. Katra iestāde savos iekšējos administratīvajos noteikumos paredz atbilstīga līmeņa personālu, kam saskaņā ar savos noteikumos paredzēto procedūru deleģē kredītrīkotāja pienākumus, nosaka deleģēto pilnvaru apjomu un iespēju personām, kurām šīs pilnvaras deleģētas, deleģēt tās tālāk." (c) tā 3. punktu aizstāj ar šādu: "3. Kredītrīkotāja pilnvaras deleģē vai deleģē tālāk vienīgi personālam." (34) Regulas 60. panta 7. punktu aizstāj ar šādu punktu: "7. Deleģētais kredītrīkotājs ziņo iestādei, kurā viņš strādā, par savu pienākumu izpildi, sniedzot gada darbības pārskatu kopā ar finanšu un vadības informāciju, kurā apgalvots, ka informācija ziņojumā patiesi un godīgi atspoguļo stāvokli, ja vien nav norādīts savādāk atrunās, kas saistītas ar noteiktām ieņēmumu un izdevumu jomām. Minētajā ziņojumā izklāsta viņa veikto darbību rezultātus, atsaucoties uz nospraustajiem mērķiem, ar šīm darbībām saistītajiem riskiem, piešķirto resursu izlietojumu un iekšējās kontroles sistēmas efektivitāti un rezultativitāti. Iekšējais revidents pieņem zināšanai gada pārskatu un citus materiālus, kuros ietverta noteikta informācija. Ne vēlāk kā 15. jūnijā Komisija nosūta budžeta lēmējinstitūcijai gada pārskatu kopsavilkumu par iepriekšējo gadu." (35) Regulas 61. pantu groza šādi: (a) tā 1. punkta e) apakšpunktu papildina ar šādu teikumu: "grāmatvedis ir pilnvarots pārbaudīt apstiprināšanas kritēriju ievērošanu;" (b) pievieno šādus 2.a, 2.b un 2. c punktus: "2.a Pirms iestāde pieņem pārskatus, grāmatvedis tos paraksta, tādējādi apliecinot, ka viņam/viņai ir pietiekama pārliecība, ka pārskati sniedz patiesu un godīgu ieskatu iestādes finansiālajā stāvoklī. Tālab grāmatvedis pārliecinās, ka pārskati ir tikuši sagatavoti saskaņā ar grāmatvedības noteikumiem, metodēm un uzskaites sistēmām, kas izveidotas ar viņa atbildību, kā šajā regulā noteikts attiecībā uz viņa iestādes pārskatiem, un ka pārskatos ir ierakstīti visi ieņēmumi un izdevumi. Deleģētie kredītrīkotāji pārsūta visu informāciju, kas vajadzīga grāmatvedim pienākumu pildīšanai. Kredītrīkotāji paliek pilnībā atbildīgi par viņu pārvaldīto līdzekļu pienācīgu izmantošanu, kā arī par viņu kontrolē esošo izdevumu likumību un pareizību. 2.b Grāmatvedis ir pilnvarots pārbaudīt saņemto informāciju, kā arī veikt jebkādas turpmākas pārbaudes, ko viņš uzskata par vajadzīgām, lai parakstītu pārskatus. Vajadzības gadījumā grāmatvedis pievieno atrunas, precīzi paskaidrojot šādu atrunu raksturu un jomu. 2.c Citu iestāžu un aģentūru grāmatveži paraksta savus pārskatus un nosūta tos Komisijas grāmatvedim." (c) tā 3. punktu aizstāj ar šādu tekstu: "3. Ja šajā regulā nav noteikts citādi, grāmatvedis viens pats ir pilnvarots pārvaldīt skaidru naudu un naudas ekvivalentus. Viņš ir atbildīgs par to glabāšanu drošībā." (36) Regulas 62. panta pirmo daļu aizstāj ar šādu tekstu: "Pildot savus pienākumus, grāmatvedis var deleģēt konkrētus uzdevumus saviem padotajiem." (37) Regulas 63. pantu aizstāj ar šādu tekstu: "63. pants 1. Avansa kontus var izveidot tādu ieņēmumu iekasēšanai, kas nav pašu resursi, un mazu summu maksājumiem saskaņā ar īstenošanas noteikumiem. Tomēr krīzes pārvarēšanas atbalsta un humānās palīdzības jomā 110. panta nozīmē avansa kontus var lietot bez summas ierobežojuma, ievērojot apropriāciju līmeni attiecīgajai budžeta pozīcijai, ko apstiprinājusi budžeta lēmējinstitūcija par kārtējo saimniecisko gadu. 2. Avansa kontiem līdzekļus piešķir iestādes grāmatvedis un nodod iestādes grāmatveža ieceltu avansu pārziņu pārraudzībā." (38) Regulas 65. panta 1. punktu aizstāj ar šādu punktu: "1. Šīs nodaļas noteikumi neskar krimināltiesisko atbildību, pie kuras var saukt 64. pantā minēto finanšu dalībnieku saskaņā ar piemērojamiem valsts tiesību aktiem un spēkā esošajiem noteikumiem par Kopienu finanšu interešu aizsardzību un cīņu pret korupciju, kurā iesaistītas Kopienu vai dalībvalstu amatpersonas." (39) Regulas 66. pantu groza šādi: (a) tā 1. punktu aizstāj ar šādu tekstu: "1. Kredītrīkotājam ir jāmaksā kompensācija, kā noteikts Civildienesta noteikumos." (b) iekļauj šādu 1.a punktu: "1.a Prasību maksāt kompensāciju piemēro jo īpaši, ja: (a) kredītrīkotājs tīši vai rupjas nolaidības dēļ nosaka atgūstamos prasījumus vai izdod iekasēšanas rīkojumus, uzņem izdevumu saistības vai izdod maksāšanas rīkojumu, neievērojot šo regulu un tās īstenošanas noteikumus; (b) kredītrīkotājs tīši vai rupjas nolaidības dēļ nesagatavo dokumentu, ar kuru konstatē debitoru parādu, neizdod iekasēšanas rīkojumu vai izdod šādu dokumentu ar novēlošanos, vai ja viņš izdod maksājuma rīkojumu novēloti, tādējādi padarot iestādi atbildīgu attiecībā uz trešo personu civilprasībām." (c) tā 3. punktu aizstāj ar šādu tekstu: "3. Tālākas deleģēšanas gadījumā deleģētais kredītrīkotājs savu dienestu robežās aizvien ir atbildīgs par viņa izveidotās iekšējās vadības un kontroles sistēmu efektivitāti un rezultativitāti, kā arī par to, kāda persona ir izraudzīta par tālāk deleģēto kredītrīkotāju." (d) tā 4. punkta pirmo daļu aizstāj ar šādu tekstu: "4. Katra iestāde izveido īpašu finanšu pārkāpumu komisiju vai piedalās kopīgā komisijā, ko izveidojušas vairākas iestādes. Komisijas darbojas neatkarīgi un nosaka, vai pieļauts finanšu pārkāpums un kādas varētu būt tā iespējamās sekas." (40) Regulas 73. panta 2. punktu groza šādi: (a) punktu aizstāj ar šādu: "2. Ja atbildīgais deleģētais kredītrīkotājs gatavojas atteikties vai daļēji atteikties no konstatēta debitoru parāda atgūšanas, viņš nodrošina, ka šāda atteikšanās ir pareiza un atbilst pareizas finanšu apsaimniekošanas un samērības principam atbilstoši īstenošanas noteikumos paredzētajām procedūrām un kritērijiem. Lēmumam par atteikšanos ir jābūt pamatotam. Kredītrīkotājs var deleģēt šāda lēmuma pieņemšanu vienīgi tā, kā paredzēts īstenošanas noteikumos." (b) pievieno šādu daļu: "Turklāt atbildīgais kredītrīkotājs var atcelt vai koriģēt noteikto debitoru parādu saskaņā ar īstenošanas noteikumos izklāstītajiem nosacījumiem." (41) Regulā iekļauj šādu 73.a pantu: "73.a pants Neierobežojot īpašu regulu noteikumus un Padomes lēmuma piemērošanu attiecībā uz Kopienu pašu resursu sistēmu, Kopienu tiesībām attiecībā uz trešām personām un trešo personu tiesībām attiecībā uz Kopienām noilguma periods ir pieci gadi. Noilguma perioda aprēķināšanai izmantojamais datums un šā perioda pārtraukšana ir noteikta īstenošanas noteikumos." (42) Regulas 75. panta 2. punktā vārdus "49. panta 2. punktu" aizstāj ar vārdiem "49. panta 6. punkta e) apakšpunktu". (43) Ar šādu tekstu aizvieto 77. panta 3. punkta trešo daļu: "Budžeta saistību summu atbilstošajām juridiskām saistībām atceļ, ja triju gadu laikā pēc juridisko saistību parakstīšanas nav veikts neviens maksājums 81. panta nozīmē." (44) Regulas 80. pantam pievieno šādu daļu: "Ja par sniegtajiem pakalpojumiem, tostarp nomas pakalpojumiem, vai piegādātajām precēm veic periodiskus maksājumus un kredītrīkotājam tiem ir jāpiemēro riska analīze, viņš var likt piemērot tiešā debeta sistēmu." (45) Ar šo aizstāj 86. panta 1. punkta b) apakšpunktu: "(b) par to iekšējās kontroles un revīzijas sistēmu efektivitātes un rezultativitātes novērtējumu, ko piemēro visām budžeta izpildes operācijām." (46) Regulas 87. panta otro daļu aizstāj ar šādu tekstu: "Ja iekšējais revidents ir darbinieks, viņš uzņemas atbildību saskaņā ar Civildienesta noteikumiem un īstenošanas noteikumiem." (47) Regulas 88. pantu aizstāj ar šādu tekstu: "88. pants 1. Publiskā iepirkuma līgumi ir līgumi, kas finansiālās interesēs ir rakstiski noslēgti starp vienu vai vairākiem uzņēmējiem un vienu vai vairākām līgumslēdzējām iestādēm 104. un 167. panta nozīmē par kustamu vai nekustamu lietu iegādi, būvdarbu izpildi vai pakalpojumu sniegšanu par atlīdzību, ko pilnīgi vai daļēji izmaksā no budžeta. Šādi līgumi ir: (a) ēkas pirkšanas vai nomas līgumi; (b) piegādes līgumi; (c) būvdarbu līgumi; (d) pakalpojumu līgumi. 2. Pamatlīgumi ir līgumi, kuri ir noslēgti starp vienu vai vairākām līgumslēdzējām iestādēm un vienu vai vairākiem uzņēmējiem un kuru mērķis ir paredzēt noteikumus, kas attiecināmi uz līgumiem, kuru slēgšanas tiesības piešķir noteiktā laika posmā, jo īpaši attiecībā uz cenu un, vajadzības gadījumā, uz paredzēto daudzumu. Uz tiem attiecas šīs sadaļas noteikumi par piešķiršanas procedūru, tostarp reklāmai. 3. Neskarot 93. līdz 96. pantu, šī sadaļa neattiecas uz dotācijām." (48) Regulas 89. panta 2. punktā iekļauj šādu daļu: "Līgumslēdzējas iestādes nedrīkst pamatlīgumus izmantot nepareizi vai tādā veidā, ka izmantošanas mērķis vai sekas ir konkurences novēršana, ierobežošana vai izkropļošana." (49) Regulas 90. pantu groza šādi: (a) 1. punktu groza šādi: i) pirmo daļu aizstāj ar šādu tekstu: "1. Visus līgumus, kas pārsniedz 105. pantā vai 167. pantā norādītos robežlielumus, publicē Eiropas Savienības Oficiālajā Vēstnesī." ii) otro daļu aizstāj ar šādu tekstu: "Paziņojumus par līgumiem publicē iepriekš, izņemot šīs regulas 91. panta 2. punktā minētajos gadījumos, kā precizēts īstenošanas noteikumos, kā arī par pakalpojumu līgumiem atbilstoši Eiropas Parlamenta un Padomes Direktīvas 2004/18/EK II B pielikumam [7]" (b) 2. punktu groza šādi: "2. Līgumus, kuru vērtība ir zemāka nekā 105. vai 167. pantā norādītais robežlielums, kā arī pakalpojumu līgumus, kas minēti Direktīvas 2004/18/EK II B pielikumā, izsludina attiecīgā veidā, kā norādīts īstenošanas noteikumos." (50) Regulas 91. pantu groza šādi: (a) tā 1. punktu aizstāj ar šādu tekstu: "1. Iepirkuma procedūras var būt kādā no šādiem veidiem: (a) atklāta procedūra; (b) ierobežota procedūra; (c) konkursi; (d) sarunu procedūra; (e) konkurences sarunas. Ja publiskā iepirkuma līgums vai pamatlīgums ir divu vai vairāk 185. pantā minētu iestāžu, izpildaģentūru vai struktūru interesēs un ja pastāv iespēja panākt efektivitātes pieaugumu, attiecīgās līgumslēdzējas iestādes iepirkuma procedūru cenšas veikt kopā. Ja publiskā iepirkuma līgums ir vajadzīgs, lai īstenotu vienas iestādes un kādas dalībvalsts līgumslēdzējas iestādes vienotu rīcību, publiskā iepirkuma procedūru var kopīgi veikt šī iestāde un šī līgumslēdzēja iestāde, kā precizēts īstenošanas noteikumos." (b) tā 2. punkta otro daļu svītro; (c) minēto pantu papildina ar šādu 4. punktu: "4. Īstenošanas noteikumos definē iepirkuma procedūru, kas minēta 1. punktā, ko piemēro pakalpojumu līgumiem atbilstoši Direktīvas 2004/18/EK II B pielikumam un līgumiem, kuri ir pasludināti par slepeniem, kuru izpilde ir jāveic kopā ar īpašiem drošības pasākumiem, vai, ja tas ir vajadzīgs Kopienu vai Eiropas Savienības būtisku interešu aizsardzībai." (51) Regulas 92. pantu aizstāj ar šādu tekstu: "92. pants Dokumentos, kas attiecas uz uzaicinājumu uz konkursu, ir jāietver pilnīgs, skaidrs un precīzs līguma priekšmeta apraksts un precizēti izslēgšanas, atlases un piešķiršanas kritēriji, kas piemērojami līgumam." (52) Regulas 93. pantu groza šādi: (a) Šādi groza 1. punktu: (i) ievadvārdus aizstāj ar šādu tekstu: "Kandidātus vai pretendentus svītro no līdzdalības iepirkuma procedūrām, ja:" (ii) tā f) apakšpunktu aizstāj ar šādu: "(f) tie pašreiz tiek administratīvi sodīti saskaņā ar 96. panta 1. punktu." (iii) pievieno šādu daļu: "Pirmās daļas a) līdz d) apakšpunktus nepiemēro piegāžu pirkšanai ar īpaši izdevīgiem nosacījumiem vai nu no piegādātāja, kas noteikti izbeidz saimniecisko darbību, no bankrota administratora vai likvidatora, atbilstoši mierizlīgumam ar kreditoriem vai kādai līdzīgai procedūrai saskaņā ar attiecīgās valsts tiesību aktiem." (b) tā 2. punktu aizstāj ar šādu tekstu: "2. Kandidāti vai pretendenti apliecina, ka uz tiem neattiecas neviens no 1. punktā minētajiem gadījumiem. Tomēr līgumslēdzēja iestāde var atturēties no šāda apliecinājuma pieprasīšanas par ļoti mazas vērtības līgumiem, kā precizēts īstenošanas noteikumos. Lai pareizi piemērotu 1. punktu, kandidātam vai pretendentam, ja līgumslēdzēja iestāde to pieprasa, a) ja kandidāts vai pretendents ir juridiska persona, viņam ir jāsniedz informācija par īpašumtiesībām, uzņēmuma vadīšanas tiesībām, kontroli un pārstāvniecības varu attiecībā uz juridisko personu, b) ja ir paredzēts slēgt apakšlīgumu, jāapliecina, ka uz apakšlīguma slēdzēju neattiecas neviens no 1. punktā minētajiem gadījumiem." (c) minēto pantu papildina ar šādu 3. punktu: "3. Īstenošanas noteikumos nosaka maksimālo termiņu, kurā 1. punktā minētie gadījumi ir pamats kandidātu un pretendentu izslēgšanai no līdzdalības iepirkuma piešķiršanas procedūrā. Maksimālais termiņš nevar pārsniegt desmit gadus." (53) Regulas 94., 95. un 96. pantu aizstāj ar šādiem pantiem: "94. pants Līgumtiesības nepiešķir kandidātiem vai pretendentiem, kas šo līgumtiesību piešķiršanas procedūras laikā: (a) ir iesaistīti interešu konfliktā; (b) ir vainīgi tādas informācijas sagrozīšanā, ko pilnvarota līgumslēdzēja iestāde prasa kā nosacījumu līdzdalībai iepirkuma procedūrā, vai arī nesniedz šo informāciju; (c) atrodas situācijā, kad uz viņiem attiecas kāds no līdzdalības iepirkuma piešķiršanas procedūrā izslēgšanas gadījums, kas minēts 93. panta 1. punktā; 95. pants 1. Komisija izveido un uztur centrālu datu bāzi, ievērojot Kopienas noteikumus par personas datu aizsardzību. Datu bāzē ir ziņas par kandidātiem un pretendentiem, uz kuriem attiecas viens no 93., 94. pantā, 96. panta 1. punkta b) apakšpunktā un 2. punkta a) apakšpunktā minētajiem gadījumiem. Tā ir kopēja 185. pantā minētajām iestādēm, izpildaģentūrām un struktūrām. 2. Dalībvalstu un trešo valstu iestādes, kā arī struktūras, kas nav minētas 1. punktā, kuras piedalās budžeta izpildē saskaņā ar 53. un 54. pantu, paziņo atbildīgajam kredītrīkotājam informāciju par tiem kandidātiem un pretendentiem, uz kuriem attiecas viena no 93. panta 1. punkta e) apakšpunktā minētajām situācijām, ja attiecīgā uzņēmēja rīcība ir kaitējusi Kopienu finanšu interesēm. Kredītrīkotājs pēc šādas informācijas saņemšanas lūdz grāmatvedi ievadīt šīs ziņas datu bāzē. Pirmajā daļā minētajām iestādēm un struktūrām ir jābūt piekļuvei šajā datu bāzē ietvertajai informācijai un tās var to pienācīgi ņemt vērā, uzņemoties par to atbildību, kad piešķir līgumus saistībā ar budžeta izpildi. 3. Īstenošanas noteikumos paredz pārredzamus un saskaņotus kritērijus, lai nodrošinātu izslēgšanas kritēriju samērīgu piemērošanu. Komisija nosaka standartizētas procedūras un tehniskās specifikācijas datu bāzes uzturēšanai. 96. pants 1. Līgumslēdzēja iestāde var piemērot administratīvus vai finansiālus sodus: (a) kandidātiem vai pretendentiem 94. panta b) apakšpunktā minētajos gadījumos; (b) līgumslēdzējiem, kas ir nopietni pārkāpuši līgumu saistības, kuri finansējami no budžeta. Taču visos gadījumos līgumslēdzējai iestādei attiecīgajai personai ir jādod iespēja izteikt savus apsvērumus. 2. Sodiem, kas minēti 1. punktā, ir jābūt proporcionāliem līguma svarīgumam un pārkāpuma nopietnībai un tie var ietvert: (a) attiecīgā kandidāta vai pretendenta, vai līgumslēdzēja izslēgšanu no līgumiem un dotācijām, ko finansē no budžeta, ilgākais uz desmit gadiem; un/vai (b) finansiāla soda nomaksu, ko piemēro kandidātam vai pretendentam, vai līgumslēdzējam, sodam nepārsniedzot attiecīgā līguma vērtību." (54) Regulas 97. pantu aizstāj ar šādu tekstu: "97. pants 1. Līgumtiesības piešķir, pamatojoties uz piedāvājuma saturam piemērojamiem kritērijiem, pēc tam, kad ir pārbaudītas uzņēmēju, kuri nav izslēgti saskaņā ar 93., 94. pantu un 96. panta 2. punkta a) apakšpunktu, spējas atbilstoši atlases kritērijiem, kuri noteikti dokumentos, kas attiecas uz uzaicinājumu uz konkursiem. 2. Līgumus piešķir, ievērojot automātisku piešķiršanas procedūru vai procedūru, kas paredz vislabāko cenas un vērtības attiecību." (55) Regulas 98. pantu groza šādi: (a) tā 1. un 2. punktu aizstāj ar šādiem punktiem: "1. Piedāvājumu iesniegšanas noteikumi ir tādi, kas nodrošina reālu konkurenci, kā arī to, ka piedāvājumu saturs netiek izpausts, līdz tos visus vienlaicīgi atver. 2. Ja tas tiek atzīts par vajadzīgu un samērīgu, līgumslēdzēja iestāde, kā noteikts īstenošanas noteikumos, var likt pretendentiem iepriekš dot nodrošinājumu, lai novērstu iesniegto cenas piedāvājumu atsaukšanu." (b) tā 4. punktu aizstāj ar šādu tekstu: "4. Visus līdzdalības pieprasījumus un piedāvājumus, par kuriem komisija paziņojusi, ka tie atbilst nosacījumiem, izvērtē pirms elektroniskās izsoles vai ar nolūku ierosināt līgumslēdzējai iestādei piešķirt līgumu, balstoties uz kritērijiem, kuri noteikti dokumentos, kas attiecas uz uzaicinājumu uz konkursiem." (56) Regulas 102. un 103. pantu aizstāj ar šādiem pantiem: "102. pants 1. Līgumslēdzēja iestāde iepriekš pieprasa līgumslēdzējiem nodrošinājumu īstenošanas noteikumos precizētajos gadījumos. 2. Līgumslēdzēja iestāde, ja tas tiek atzīts par vajadzīgu un samērīgu, var pieprasīt līgumslēdzējiem šādu nodrošinājumu, lai: (a) nodrošinātu pilnīgu līguma izpildi; (b) ierobežotu finansiālos riskus, kas saistīti ar iepriekšēja finansējuma samaksu. 103. pants Ja atklājas, ka līgumtiesību piešķiršanas procedūrā ir pieļautas nopietnas kļūdas, pārkāpumi vai krāpšana, iestādes to aptur, un tās var veikt visus nepieciešamos pasākumus, pat procedūras anulēšanu. Ja pēc līgumtiesību piešķiršanas atklājas, ka līgumtiesību piešķiršanas procedūrā vai līguma izpildē tikušas pieļautas nopietnas kļūdas, pārkāpumi vai krāpšana, tad atkarībā no procedūras stadijas iestādes var nenoslēgt līgumu vai apturēt līguma izpildi, vai, ja vajadzīgs, izbeigt līgumu. Ja šādas kļūdas, pārkāpumi vai krāpšana saistāmi ar līgumslēdzēju, iestāde turklāt var atteikties izdarīt maksājumus, var atgūt summas, kas jau ir samaksātas, vai var izbeigt visus šā līgumslēdzēja līgumus, proporcionāli kļūdas, pārkāpuma vai krāpšanas apmēram." (57) Regulas 104. pantam pievieno šādu teikumu: "Saskaņā ar 59. pantu tām ir jādeleģē nepieciešamās pilnvaras, lai pildītu līgumslēdzējas iestādes funkcijas." (58) Regulas 105. pantu aizstāj ar šādu tekstu: "105. pants 1. Saskaņā ar šīs regulas otrās daļas IV sadaļu Direktīvā 2004/18/EK ir paredzēti robežlielumi, kas nosaka: (a) šīs regulas 90. pantā minētos publicēšanas noteikumus; (b) šīs regulas 91. panta 1. apakšpunktā minēto procedūru izvēli; (c) atbilstošos termiņus. 2. Atbilstoši īstenošanas noteikumos precizētajiem izņēmumiem un nosacījumiem līgumslēdzēja iestāde neslēdz līgumu vai pamatlīgumu ar veiksmīgo pretendentu, pirms nav beidzies atlikšanas periods, to līgumu gadījumā, uz kuriem attiecas Direktīva 2004/18/EK." (59) Regulas pirmās daļas VI sadaļas 1. nodaļas virsrakstu aizstāj ar šādu: "1. NODAĻA Darbības joma un dotāciju veidi" (60) Regulas 108. pantu groza šādi: (a) tā 1. punkta otro daļu aizstāj ar šādu tekstu: "Dotācijas piešķir vai nu ar rakstveida nolīgumu, vai ar Komisijas lēmumu, kuru paziņo veiksmīgajam pretendentam." (b) tā 2. punktu aizstāj ar šādu punktu: "2. Šīs sadaļas nozīmē dotācijas nav: (a) izdevumi par iestāžu locekļiem un personālu un iemaksas Eiropas skolām; (b) aizņēmumi, risku ietveroši Kopienas instrumenti vai finanšu iemaksas šādos instrumentos, publiskie līgumi, kas minēti 88. pantā, un atbalsts, ko maksā kā finansiālu atbalstu un budžeta atbalstu; (c) kapitāla ieguldījumi, pamatojoties uz privāta ieguldītāja principu, kvazikapitāla finansējums un akciju daļas vai līdzdalība akciju kapitālā starptautiskās finanšu iestādēs, tādās kā Eiropas Rekonstrukcijas un attīstības banka (ERAB), vai specializētās Kopienas struktūrās, tādās kā Eiropas Investīciju fonds (EIF); (d) ieguldījums, ko Kopienas maksā kā dalības maksu organizācijām, kurās tās ir locekles; (e) izdevumi, ko maksā, īstenojot dalītu, decentralizētu vai kopēju vadību 53.-53.d panta nozīmē; (f) maksājumi, ko maksā struktūrām, kurām saskaņā ar 54. panta 2. punktu ir deleģēti izpildes uzdevumi, un iemaksas, ko maksā likumdevējas iestādes izveidotām struktūrām saskaņā ar to dibināšanas pamataktu; (g) izdevumi saistībā ar zivsaimniecības tirgiem, kas minēti 3. panta 2. punkta f) apakšpunktā Padomes 2005. gada 21. jūnija Regulā (EK) Nr. 1290/2005 par kopējās lauksaimniecības politikas finansēšanu [8]; (h) komandējuma un dienas naudas atmaksa izmaksām, kas radušās iestāžu uzaicinātām vai pilnvarotām personām, vai, vajadzības gadījumā, jebkādu citu kompensāciju izmaksa šādām personām." (c) pievieno šādu 3. un 4. punktu: "3. Saskaņā ar šo sadaļu pārvalda un dotācijām pielīdzina: (a) labumu, ko iegūst no noteiktu aizņēmumu procentu subsīdijas; (b) kapitāla ieguldījumus vai līdzdalību, kas nav minēta 2. punkta c) apakšpunktā." 4. Katra iestāde var piešķirt dotācijas komunikāciju darbībām, ja pienācīgi pamatotu iemeslu dēļ publiskā iepirkuma procedūra nav piemērota. (61) Regulā iekļauj šādu 108.a pantu: "108.a pants 1. Dotācijas var būt kādā no šādiem veidiem: (a) attaisnoto izmaksu noteiktas proporcijas atmaksāšana; (b) vienreizējs maksājums; (c) vienotas likmes finansējums; (d) apakšpunktos a), b) un c) minēto dotāciju veidu kombinācija. 2. Piešķirot dotācijas, ievēro absolūtās vērtības vispārējos ierobežojumus." (62) Regulas pirmās daļas VI sadaļas 2. nodaļas virsrakstu aizstāj ar šādu: "2. NODAĻA Principi" (63) Regulas 109. pantu aizstāj ar šādu tekstu: "109. pants 1. Piešķirot dotācijas, jāievēro pārskatāmības un vienlīdzīgas attieksmes princips. Tās nevar būt uzkrājošas vai piešķirtas ar atpakaļejošu datumu, un tām jābūt saistītām ar līdzfinansējumu. Nekādā gadījumā nedrīkst pārsniegt kopējās kombinētās attaisnotās izmaksas, kas noteiktas īstenošanas noteikumos. 2. Dotāciju mērķis vai sekas nevar būt peļņas radīšana saņēmējam. 3. Šā panta 2. punktu nepiemēro: (a) pētījumiem, izpētei vai mācību stipendijām, ko izmaksā fiziskām personām; (b) konkursos piešķirtām godalgām; (c) darbībai, kuras mērķis ir stiprināt saņēmēja finansiālo stāvokli vai ienākumu radīšanu ārējo darījumu ietvaros." (64) Regulas 110. panta 1. punktu aizstāj ar šādu punktu: "1. Dotācijas piešķir saskaņā ar ikgadēju darba programmu, kura jāpublicē gada sākumā. Ikgadējo darba programmu īsteno, publicējot uzaicinājumu iesniegt priekšlikumus, izņemot pienācīgi pamatotus ārkārtējas steidzamības gadījumus vai gadījumus, kad attiecīgā pasākuma saņēmējs savu īpašību vai darbības dēļ ir vienīgais pretendents, vai, ja saņēmējs ir identificēts pamataktā kā dotācijas saņēmējs. Pirmo daļu nepiemēro krīzes pārvarēšanas un humānās palīdzības pasākumiem." (65) Regulas 111. un 112. pantu aizstāj ar šādiem pantiem: "111. pants Par vienu darbību vienam un tam pašam saņēmējam var piešķirt tikai vienu dotāciju no budžeta, izņemot gadījumus, kad tas atļauts ar attiecīgajiem pamataktiem. Vienā saimnieciskajā gadā saņēmējam var piešķirt tikai vienu darbības dotāciju no budžeta. Pretendents tūlīt informē kredītrīkotājus par jebkādiem vairākiem vienlaicīgi iesniegtiem pieteikumiem un vienlaicīgi piešķirtām dotācijām saistībā ar vienu un to pašu darbību vai vienu un to pašu darba programmu. Nekādā gadījumā vienas un tās pašas izmaksas nevar finansēt no budžeta divreiz. 112. pants 1. Dotāciju var piešķirt par jau uzsāktu darbību vienīgi tādā gadījumā, ja pretendents var pierādīt, ka darbību nepieciešams uzsākt, pirms ir piešķirta dotācija. Šādos gadījumos finansējumam attaisnojamās izmaksas nevar izdarīt pirms dienas, kad iesniegts dotācijas pieteikums, izņemot pienācīgi pamatotus ārkārtējus gadījumus, kā noteikts pamataktā, vai gadījumā, ja izdevumi nepieciešami pienācīgai krīzes pārvarēšanas atbalsta vai humānās palīdzības pasākuma īstenošanai, kā paredzēts īstenošanas noteikumos. Dotācijas nevar piešķirt ar atpakaļejošu spēku par darbībām, kas jau ir pabeigtas. 2. Darbības dotāciju piešķir sešu mēnešu laikā pēc saņēmēja budžeta gada sākuma. Finansējumam attaisnojamās izmaksas nevar būt radušās, pirms nav iesniegts dotācijas pieteikums, un pirms saņēmēja budžeta gada sākuma." (66) Regulas 113. panta 2. punktu aizstāj ar šādu punktu: "2. Ja vien attiecībā uz iestādēm, kas īsteno mērķi, kuram ir vispārēja Eiropas nozīme, pamataktā nav noteikts citādi, tad, atjaunojot darbības dotācijas, tās pakāpeniski samazina. Šie noteikumi neattiecas uz dotācijām, kas ir piešķirtas vienā no 108.a panta 1. punkta b) un c) apakšpunktā minētajiem veidiem." (67) Regulas 114. pantu aizstāj ar šādu tekstu: "114. pants 1. Dotāciju pieteikumus iesniedz rakstveidā. 2. Dotāciju pieteikumi ir atbilstīgi, ja tos iesniedz: (a) juridiskas personas; dotāciju pieteikumi var būt atbilstīgi, ja tos iesniedz subjekti, kas nav juridiskas personas saskaņā ar piemērojamiem valsts tiesību aktiem, ar nosacījumu, ka to pārstāvjiem ir tiesības uzņemties juridiskas saistības to vārdā, kā arī uzņemties finansiālu atbildību. (b) fiziskas personas, ciktāl to prasa pretendenta darbības īpatnības vai raksturs, vai mērķis. 3. Dotācijas nevar piešķirt pretendentiem, uz kuriem dotāciju piešķiršanas procedūras laikā attiecas kāds no 93. panta 1. punktā 94. pantā un 96. panta 2. punkta a) apakšpunktā minētajiem gadījumiem. Pretendentiem jāapliecina, ka uz tiem neattiecas neviens no pirmajā daļā minētajiem gadījumiem. Tomēr kredītrīkotājs var atturēties no šāda apliecinājuma pieprasīšanas par ļoti mazas vērtības dotācijām, kā precizēts īstenošanas noteikumos. 4. Kredītrīkotājs var pretendentiem piemērot iedarbīgus, proporcionālus un preventīvas iedarbības administratīvus un finansiālus sodus saskaņā ar 96. pantu. Šādus sodus var piemērot arī saņēmējiem, kuri pieteikuma iesniegšanas brīdī vai dotācijas izlietošanas laikā ir snieguši nepatiesas deklarācijas, sniedzot informāciju, ko pieprasa kredītrīkotājs, vai arī nav snieguši šo informāciju." (68) Regulas 116. panta 1. punktu aizstāj ar šādu punktu: "1. Priekšlikumus novērtē, pamatojoties uz iepriekš izziņotiem atlases un piešķiršanas kritērijiem, nolūkā noteikt priekšlikumus, kurus var finansēt." (69) Regulas 118. pantu aizstāj ar šādu tekstu: "118. pants 1. Atbildīgais kredītrīkotājs var, ja tas tiek atzīts par vajadzīgu un samērīgu, pieprasīt saņēmējam iepriekš iesniegt nodrošinājumu, lai ierobežotu finansiālos riskus, kas saistīti ar iepriekšēja finansējuma samaksu. 2. Kredītrīkotājs pieprasa saņēmējam šādu nodrošinājumu īstenošanas noteikumos precizētajos gadījumos." (70) Regulas 119. panta 2. punktu aizstāj ar šādu punktu: "2. Ja saņēmējs nepilda savas saistības, dotāciju aptur vai samazina, vai izbeidz īstenošanas noteikumos paredzētajos gadījumos pēc tam, kad saņēmējam bijusi dota iespēja izteikt savus apsvērumus." (71) Regulas 120. pantu aizstāj ar šādu tekstu: "120. pants 1. Ja darbības īstenošanai nepieciešams, lai saņēmējs piešķirtu publiskā iepirkuma līgumus, atbilstošas procedūras nosaka īstenošanas noteikumos. 2. Ja darbības īstenošanai nepieciešams sniegt finansiālu atbalstu trešām personām, Kopienas dotācijas saņēmējs var sniegt šādu finansiālu atbalstu, ja tiek izpildīti šādi nosacījumi: (a) finansiālais atbalsts nav darbības primārais mērķis; (b) šāda atbalsta piešķiršanas nosacījumi ir stingri definēti lēmumā par dotāciju vai līgumā starp saņēmēju un Komisiju, izslēdzot jebkādus citus apsvērumus; (c) tas attiecas uz mazām summām. Šā punkta c) apakšpunkta nolūkā finansiālā atbalsta maksimālo summu, ko saņēmējs var maksāt trešai pusei, nosaka īstenošanas noteikumos. 3. Katrā lēmumā par dotāciju vai līgumā tieši nosaka, ka Komisija un Revīzijas palāta var īstenot savas pilnvaras, gan pārbaudot dokumentus, gan veicot pārbaudes uz vietas, attiecībā uz visiem līgumslēdzējiem un apakšlīgumu slēdzējiem, kas ir saņēmuši Kopienas līdzekļus." (72) Regulas 121. pantu groza šādi: (a) tā a) apakšpunktu aizstāj ar šādu: "(a) finanšu pārskatus, ko sagatavo šīs regulas 126. pantā minētās iestādes, 185. pantā minētās struktūras un citas struktūras, kuru pārskati jākonsolidē saskaņā ar Kopienas grāmatvedības noteikumiem;" (b) tā d) apakšpunktu aizstāj ar šādu apakšpunktu: "d) apkopotus pārskatus par budžeta izpildi, kuri sniedz informāciju, kas iekļauta c) apakšpunktā minētajos pārskatos." (73) Regulas 122. pantu groza šādi: (a) pirmo punktu aizstāj ar šādu tekstu: "Iestāžu un 121. pantā minēto struktūru pārskatiem pievieno pārskatu par budžeta un finanšu vadību finanšu gada laikā." (b) pievieno šādu otro daļu: "Pirmajā punktā minētajā pārskatā, inter alia, sniedz atskaiti par apropriāciju īstenošanu līdz ar kopsavilkuma informāciju par apropriāciju pārvietošanu dažādu budžeta posteņu starpā." (74) Regulas 128. pantu aizstāj ar šādu tekstu: "128. pants Citu iestāžu un 121. pantā minēto struktūru grāmatveži ne vēlāk kā nākamā gada 1. martā nosūta Komisijas grāmatvedim un Revīzijas palātai provizoriskus pārskatus kopā ar pārskatu par budžeta un finanšu vadību gada laikā. Komisijas grāmatvedis konsolidē šos provizoriskos pārskatus ar Komisijas provizoriskiem pārskatiem un ne vēlāk kā nākamā gada 31. martā nosūta Revīzijas palātai Komisijas provizoriskos pārskatus līdz ar tās pārskatu par budžeta un finanšu vadību gada laikā, kopā ar provizoriskiem konsolidētajiem pārskatiem. Līdz datumam, kas ir noteikts otrajā daļā, katras iestādes un 121. pantā minētās struktūras grāmatvedis nosūta pārskatu par budžeta un finanšu vadību arī Eiropas Parlamentam un Padomei." (75) Regulas 129. pantu groza šādi: (a) tā 1. punktā vārdus "185. pantā" aizstāj ar vārdiem "121. pantā"; (b) tā 2. punktu aizstāj ar šādu tekstu: "2. Iestādes, izņemot Komisiju, un visas 121. pantā minētās struktūras veido savus galīgos pārskatus saskaņā ar 61. pantu un ne vēlāk kā nākamā gada 1. jūlijā nosūta tos Komisijas grāmatvedim un Revīzijas palātai, lai veidotu galīgos konsolidētos pārskatus." (c) iekļauj šādu 2.a punktu: "2.a Komisijas grāmatvedis sagatavo galīgos konsolidētos pārskatus, pamatojoties uz citu iestāžu iesniegto informāciju, saskaņā ar 2. punktu. Galīgajiem konsolidētajiem pārskatiem pievieno Komisijas grāmatveža apliecinājumu, ar kuru viņš apliecina, ka pārskati ir sagatavoti saskaņā ar VII sadaļu un grāmatvedības principiem, noteikumiem un metodēm, kā noteikts finanšu pārskatu pielikumā." (d) tā 3. punktu aizstāj ar šādu tekstu: "3. Pēc galīgo konsolidēto pārskatu un pašu galīgo pārskatu apstiprināšanas Komisija līdz nākamā saimnieciskā gada 31. jūlijam tos nosūta Eiropas Parlamentam, Padomei un Revīzijas palātai." (e) tā 4. punktā vārdus "31. oktobrī" aizstāj ar vārdiem "15. novembrī". (76) Regulas 131. pantu groza šādi: (a) tā 1. punktā vārdu "Komisija" aizstāj ar vārdiem "Komisijas grāmatvedis"; (b) tā 2. punktā vārdu "Komisija" aizstāj ar vārdiem "Komisijas grāmatvedis". (77) Regulas 133. panta 1. punktā vārdus "185. pantā" aizstāj ar vārdiem "121. pantā". (78) Regulas 134. pantā vārdus "185. pantā" aizstāj ar vārdiem "121. pantā". (79) Regulas 138. panta 1. punktā vārdus "185. pantā" aizstāj ar vārdiem "121. pantā". (80) Regulas 139. panta 2. punktu aizstāj ar šādu punktu: "2. Iestādes informē Revīzijas palātu un abas budžeta lēmējinstitūcijas par visiem iekšējiem noteikumiem, ko tās pieņēmušas attiecībā uz finanšu jautājumiem." (81) Regulas 143. pantu groza šādi: (a) tā 2. punktā vārdus "15. jūnijā" aizstāj ar vārdiem "30. jūnijā", un "30. septembrī" — ar "15. oktobrī"; (b) tā 5. punktu aizstāj ar šādu tekstu: "5. Ne vēlāk kā 15. novembrī Revīzijas palāta iesniedz iestādēm, kas atbild par budžeta izpildes apstiprināšanu, un pārējām iestādēm savu gada pārskatu un iestāžu atbildes un nodrošina to publicēšanu Eiropas Savienības Oficiālajā Vēstnesī." (c) tā 6. punktā vārdus "15. februārī" aizstāj ar vārdiem "28. februārī". (82) Regulas 144. pantu groza šādi: (a) tā 1. punkta piekto daļu aizstāj ar šādu tekstu: "Ja Revīzijas palāta izlemj, ka kāds no īpašajiem ziņojumiem jāpublicē Eiropas Savienības Oficiālajā Vēstnesī, tiem pievieno attiecīgo iestāžu atbildes." (b) tā 2. punkta pirmo teikumu aizstāj ar šādu tekstu: "Revīzijas palāta var publicēt Eiropas Savienības Oficiālajā Vēstnesī visus EK līguma 248. panta 4. punktā un Euratom līguma 160.c panta 4. punktā minētos atzinumus, kas neattiecas uz priekšlikumiem vai projektiem, uz kuriem attiecas likumdošanas apspriedes procedūra." (83) Regulas 145. panta 1. punktā vārdus "30. aprīlī" aizstāj ar vārdiem "15. maijā"; (84) Regulas otrās daļas I sadaļas virsrakstu aizstāj ar šādu: "I SADAĻA EIROPAS LAUKSAIMNIECĪBAS GARANTIJU FONDS" (85) Regulas 148. panta 1. punktu aizstāj ar šādu punktu: "1. Šīs regulas pirmā un trešā daļa attiecas uz izdevumiem, ko izdara iestādes un struktūras, kas minētas noteikumos, kuri attiecas uz ELGF, un to ieņēmumiem, ciktāl šajā sadaļā nav noteikts citādi." (86) Regulas 149. pantu groza šādi: (a) tā 1. punktu aizstāj ar šādu tekstu: "1. ELGF ietilpst nediferencētas apropriācijas katram saimnieciskajam gadam, izņemot izdevumus, kas saistīti ar Padomes Regulas (EK) Nr. 1290/2005 [9] 3. panta 2. punktā minētiem pasākumiem, kurus sedz ar diferencētām apropriācijām." (b) tā 3. punktu aizstāj ar šādu tekstu: "3. Nepiešķirtās apropriācijas attiecībā uz darbībām, kas minētas Regulas (EK) Nr. 1290/2005 3. panta 1. punktā, var pārnest tikai uz nākamo saimniecisko gadu. Šāda pārnešana nevar pārsniegt Padomes Regulas (EK) Nr. 1782/2003 [10] 11. pantā minēto tiešo maksājumu korekcijas summu, ko piemēroja iepriekšējā saimnieciskajā gadā, 2 % robežās no sākotnējām apropriācijām, kuras minētas pirmajā apakšpunktā. Pārnestās apropriācijas atgriež tikai tajās budžeta pozīcijās, kas attiecas uz darbībām, kuras noteiktas Regulas (EK) Nr. 1290/2005 3. panta 1. punkta c) apakšpunktā. Šādi pārnesumi var radīt papildu maksājumu tikai galīgajiem saņēmējiem, uz kuriem iepriekšējā gadā attiecās tiešo maksājumu korekcija, kas minēta Regulas (EK) Nr. 1782/2003 11. pantā. Lēmumu par pārnešanu pieņem Komisija ne vēlāk kā 15. februārī gadā, uz kuru apropriācija tiek pārnesta, un informē par to budžeta lēmējinstitūciju." (87) Regulas 150. panta 2. un 3. punktu aizstāj ar šādiem punktiem: "2. Komisijas lēmumi, ar kuriem nosaka šo maksājumu summas, veido vispārējās provizoriskās saistības, kuras nevar pārsniegt kopējās apropriācijas, kas iekļautas ELGF. 3. No 15. novembra par parastajiem ELGF pārvaldības izdevumiem var iepriekš uzņemties saistības no apropriācijām, kas paredzētas nākamajam saimnieciskajam gadam. Šādas saistības tomēr nevar pārsniegt trīs ceturtdaļas no kopējā atbilstošās apropriācijas kārtējam saimnieciskajam gadam. Tās var attiekties vienīgi uz izdevumiem, kuru principi ir noteikti pamataktā." (88) Regulas 151. panta 1. punkta pirmo daļu aizstāj ar šādu daļu: "Izdevumus, ko maksā iestādes un struktūras, kuras minētas noteikumos, kas attiecas uz ELGF, paredz kā saistību priekšmetu atbilstoši nodaļai, pantam un postenim divus mēnešus pēc tam, kad ir saņemti dalībvalstu sūtīti paziņojumi. Šādas saistības var uzņemties pēc šā divu mēnešu perioda, ja vien ir nepieciešama apropriāciju pārgrāmatošana attiecībā uz atbilstošiem budžeta posteņiem. Summas izmaksā kā maksājumus tajā pašā divu mēnešu periodā, ja vien maksājumus jau nav veikušas dalībvalstis, vai ja tiek apšaubīts šo maksājumu tiesīgums." (89) Regulas 152. pantu aizstāj ar šādu tekstu: "152. pants Budžeta uzskaitē izdevumus iegrāmato pārskatos par saimniecisko gadu, pamatojoties uz atmaksājumiem, ko Komisija veikusi dalībvalstīm, ne vēlāk kā attiecīgā gada 31. decembrī, ar nosacījumu, ka grāmatvedis saņēmis maksājuma rīkojumu ne vēlāk kā nākamā saimnieciskā gada 31. janvārī." (90) Regulas 153. panta 1. punktu aizstāj ar šādu punktu: "1. Ja Komisija var pārvietot apropriācijas saskaņā ar 23. panta 1. punktu, tā pieņem lēmumu ne vēlāk kā nākamā saimnieciskā gada 31. janvārī un informē par to budžeta lēmējinstitūciju, kā noteikts 23. panta 1. punktā." (91) Regulas 154. pantu aizstāj ar šādu tekstu: "154. pants 1. Piešķirtos ieņēmumus šajā sadaļā piešķir atbilstoši to izcelsmei saskaņā ar 18. panta 2. punktu. 2. Iznākumu lēmumiem par grāmatojumu noskaidrošanu, kas minēti 30. pantā Padomes Regulā (EK) Nr. 1290/2005, ieraksta vienā pantā." (92) Regulas otrās daļas II sadaļas virsrakstu aizstāj ar šādu: "II SADAĻA STRUKTŪRFONDI, KOHĒZIJAS FONDS, ZIVSAIMNIECĪBAS FONDS UN LAUKSAIMNIECĪBAS FONDS LAUKU ATTĪSTĪBAI" (93) Regulas 155. pantu groza šādi: (a) tā 1. punktu aizstāj ar šādu tekstu: "1. Šīs regulas pirmo un trešo daļu piemēro izdevumiem, ko izdara iestādes un struktūras, kuras minētas regulās, kas attiecas uz Eiropas Reģionālās attīstības fondu (ERAF), Eiropas Sociālo fondu (ESF), Kohēzijas fondu, Eiropas Zivsaimniecības fondu (EZF) un ELFLA, še turpmāk "fondi", ciktāl šajā sadaļā nav noteikts citādi."; (b) tā 3. punktu svītro. (94) Regulas 157. panta otro daļu aizstāj ar šādu tekstu: "Atceltās apropriācijas var atkal padarīt pieejamas, ja pieļauta acīmredzama kļūda, kurā vainojama vienīgi Komisija." (95) Regulas 158. pantu aizstāj ar šādu tekstu: "158. pants Attiecībā uz šajā sadaļā minētajiem saimnieciskajiem izdevumiem Komisija var, izņemot ELFLA gadījumā, izdarīt pārvietojumus no vienas sadaļas uz citu, ar nosacījumu, ka attiecīgās apropriācijas paredzētas tam pašam mērķim 155. pantā minēto fondu regulējošo regulu nozīmē vai ir tehniskās palīdzības izdevumi." (96) Regulas 160. pantu papildina ar šādu 1.a punktu: "1.a Ar apropriācijām attiecībā uz ieņēmumiem no Ogļu un tērauda izpētes fonda, kas dibināts ar EK Līgumam pievienoto protokolu par EOTK izbeigšanās finansiālajām sekām un par Ogļu un tērauda pētniecības fondu, rīkojas kā ar piešķirtiem ieņēmumiem 18. panta nozīmē. Saistību apropriācijas, ko rada šie ieņēmumi, padara pieejamas iespējami drīz pēc tam, kad aprēķināta debitoru parādu summa un maksājumu apropriācijas — iespējami drīz pēc tam, kad ieņēmumi ir saņemti." (97) Regulā iekļauj šādu 160.a pantu: "160.a pants 1. Saistību apropriācijas atbilstoši saistību apmēram, kas atceltas tādēļ, ka izpētes projekti, kuru izpildei tās bija iezīmētas, nav pilnīgi vai daļēji izpildīti, izņēmuma gadījumos un kad tas ir pietiekami pamatoti, ir no jauna pieejamas, ja ir svarīgi īstenot sākotnēji plānoto programmu, ja vien kārtējā saimnieciskā gadā budžetā ir paredzēti līdzekļi šim mērķim. 2. Šā panta 1. punkta nolūkā Komisija katra saimnieciskā gada sākumā pārbauda visus atbrīvojumus no saistībām, kas izdarīti iepriekšējā saimnieciskā gada laikā, un, ņemot vērā pieprasījumus, novērtē nepieciešamību apropriācijas no jauna padarīt pieejamas. Pamatojoties uz novērtējumu, Komisija var iesniegt attiecīgus priekšlikumus budžeta lēmējinstitūcijai līdz katra saimnieciskā gada 15. februārim, norādot katram budžeta postenim iemeslus, kāpēc apropriācijas ir no jauna padarītas pieejamas. 3. Budžeta lēmējinstitūcija sešu nedēļu laikā pieņem lēmumu attiecībā uz Komisijas priekšlikumiem. Ja šajā laikā nav pieņemts lēmums, priekšlikumi uzskatāmi par apstiprinātiem. Saistību apropriāciju summa, ko padara no jauna pieejamu n gadā, nekādā gadījumā nepārsniedz 25 % no kopējās atceltās summas tam pašam budžeta postenim n – 1 gadā. 4. Saistību apropriācijas, kuras no jauna padarītas pieejamas, nevar pārvietot uz nākamo saimniecisko gadu. Juridiskās saistības attiecībā uz saistību apropriācijām, kas ir padarītas no jauna pieejamas, ir jāizbeidz līdz n gada 31. decembrim. Šo saistību apropriācijas, kas ir padarītas no jauna pieejamas, neizlietoto atlikumu n gada beigās atbildīgais kredītrīkotājs atceļ pavisam." (98) Regulas 163. panta pirmo teikumu aizstāj ar šādu: "Šajā sadaļā minētos darījumus var izpildīt Komisija centralizēti, dalītā vadībā, saņēmēja(-s) trešā(-s) valsts(-is) decentralizēti, vai kopīgi ar starptautiskām organizācijām saskaņā ar 53.-57. pantā minētajiem attiecīgajiem nosacījumiem." (99) Regulas 164. pantu svītro. (100) Regulas 166. pantu groza šādi: (a) 1. punktu groza šādi: (i) pirmās daļas a) un b) punktu aizstāj ar šādiem punktiem: "(a) sastādīts finansēšanas līgums starp Komisiju, kas darbojas Kopienu vārdā, un saņēmēju trešo valsti vai valstīm vai to ieceltām iestādēm, še turpmāk "saņēmēji"; (b) līgums vai dotācijas nolīgums starp Komisiju un valsts vai starptautiskām publiskā sektora struktūrām vai starp Komisiju un fiziskām vai juridiskām personām, kas atbildīgas par šādu darījumu veikšanu." (ii) otro daļu aizstāj ar šādu tekstu: "Noteikumi ārējā atbalsta sniegšanai ir noteikti dokumentā, ar kuru pārvalda šīs daļas a) un b) apakšpunktā paredzētos līgumus un dotācijas." (b) tā 2. punktu aizstāj ar šādu punktu: "2. Finansēšanas līgumus ar saņēmējām trešām valstīm, kas minētas 1. punkta a) apakšpunktā, noslēdz ne vēlāk kā n + 1 gada 31. decembrī, kur n gads ir gads, kurā budžeta saistības radušās. Atsevišķus līgumus, lēmumus par dotācijām un nolīgumus, ar kuriem izpilda šādus finansēšanas līgumus, noslēdz vai pieņem ne vēlāk kā trīs gadus pēc finansēšanas līguma noslēgšanas dienas. Atsevišķus līgumus un nolīgumus, kas attiecas uz revīziju un novērtēšanu, var noslēgt vēlāk." (c) minēto pantu papildina ar šādu 3. punktu: "3. Šā panta 2. punkta noteikumus nepiemēro daudzgadu programmām šādos gadījumos: - pārrobežu sadarbības, reģionālās attīstības, cilvēkresursu attīstības un lauku attīstības komponenti Regulā …/2006, ar ko izveido pirmspievienošanās atbalsta instrumentu; - pārrobežu sadarbības komponents Regulā …/2006, ar ko izveido Eiropas kaimiņattiecību un partnerības instrumentu. Šajos gadījumos piemēro šādus noteikumus: a) Jebkuru budžeta saistību daļu attiecībā uz šādu daudzgadu programmu automātiski atceļ, ja līdz trešā gada 31. decembrim, kas seko n gadam, kurā budžeta saistības uzņēmās, i) tā nav tikusi izmantota iepriekšējam finansējumam vai ii) tā nav tikusi izmantota starpposmu maksājumu veikšanai vai iii) attiecībā uz to nav iesniegta izdevumu deklarācija saskaņā ar nosacījumiem, kas paredzēti Pirmspievienošanās atbalsta instrumenta regulas … pantā vai Eiropas kaimiņattiecību un partnerības instrumenta regulas … pantā. b) To budžeta saistību daļu, kas vēl ir atvērta 2017. gada 31. decembrī, par kuru līdz 2018. gada 31. decembrim nav iesniegta izdevumu deklarācija, automātiski atceļ." (101) Regulas 167. pantu groza šādi: (a) tā 1. punkta c) apakšpunktu aizstāj ar šādu tekstu: "(c) valsts vai starptautisks publisko tiesību subjekts, vai fiziska vai juridiska persona, kas ir dotācijas saņēmējs ārējā darījuma izpildei." (b) tā 2. punktu aizstāj ar šādu punktu: "2. Finansēšanas līgumos vai lēmumos par dotācijām, vai dotāciju līgumos, kas minēti 166. pantā, ir jānosaka publiskā iepirkuma procedūras." (102) Regulas otrās daļas IV sadaļas 4. nodaļas virsrakstu aizstāj ar šādu: "4. NODAĻA Dotācijas" (103) Regulā iekļauj šādu 169.a pantu: "169.a pants Dotāciju procedūras, ko pielieto decentralizētas pārvaldības gadījumā ar saņēmējām trešām valstīm, nosaka 166. pantā minētajos finansēšanas līgumos. Tās ir jābalsta uz noteikumiem, kuri minēti pirmās daļas VI sadaļā." (104) Regulas 170. pantu aizstāj ar šādu tekstu: "170.a pants Visos finansēšanas nolīgumos, nolīgumos par dotāciju piešķiršanu vai lēmumos par dotāciju piešķiršanu ir noteikti jāparedz pilnvaras Komisijai un Revīzijas palātai izdarīt revīziju, pārbaudot dokumentus un izdarot pārbaudes klātienē par visiem līgumslēdzējiem un apakšlīguma slēdzējiem, kas saņēmuši Kopienas līdzekļus." (105) Regulas 171. panta 2. punktu aizstāj ar šādu punktu: "2. Šī sadaļa attiecas uz Eiropas Biroja krāpšanas apkarošanai (OLAF) darbību, izņemot 174., 174.a pantu un 175. panta 2. punktu." (106) Regulas 173. pantu aizstāj ar šādu tekstu: "173. pants Saskaņā ar 59. pantu Komisija attiecībā uz apropriācijām, kas pielikumā iekļautas par katru Eiropas biroju, deleģē kredītrīkotāja pilnvaras attiecīgā Eiropas biroja direktoram." (107) Regulas 174. panta 1. punkta otro teikumu aizstāj ar šādu: "Attiecīgā Eiropas biroja direktors pieņem kritērijus, uz kuriem pamatojas grāmatvedības sistēma, pēc tam, kad pārvaldības komiteja tos ir apstiprinājusi." (108) Regulā iekļauj šādu 174.a pantu: "174.a pants 1. Katra iestāde var deleģēt kredītrīkotāja pilnvaras starpiestāžu Eiropas biroja direktoram attiecībā uz tās sadaļā iekļauto apropriāciju pārvaldīšanu un nosaka robežas un nosacījumus šai pilnvaru deleģēšanai. 2. Komisijas iekšējais revidents pilda visus pienākumus, kas noteikti pirmās daļas IV sadaļas 8. nodaļā." (109) Regulas 175. pantu groza šādi: (a) tā 1. punktu svītro; (b) tā 2. punktu aizstāj ar šādu tekstu: "2. Ja Eiropas biroja uzdevums saistīts ar piegādēm trešām personām par atlīdzību, tās direktors pēc pārvaldības komitejas apstiprinājuma nosaka īpašus noteikumus, kuros noteikts, kā izdarāmas šīs piegādes un kārtojama atbilstoša uzskaite." (110) Regulas 176. pantu svītro. (111) Regulas 178. pantu groza šādi: (a) panta 1. punkta otro teikumu aizstāj ar šādu teikumu: "Šādas saistības tomēr nevar pārsniegt vienu ceturtdaļu no apropriācijas attiecīgajai budžeta pozīcijai, ko apstiprinājusi budžeta lēmējinstitūcija par kārtējo saimniecisko gadu." (b) tā 2. punktam pievieno šādu teikumu: "Šajā gadījumā 1. punktā minēto ierobežojumu nepiemēro." (112) Regulas 179. panta 3. punkta otro un trešo daļu aizstāj ar šādu tekstu: "Ja viena no budžeta lēmējinstitūcijas iestādēm gatavojas sniegt atzinumu, tā divu nedēļu laikā pēc tam, kad saņēmusi informāciju par celtniecības projektu, ziņo attiecīgajai iestādei par nodomu sniegt šādu atzinumu. Ja nav atbildes, attiecīgā iestāde var turpināt plānoto darbību savas administratīvās autonomijas robežās saskaņā ar EK līguma 282. pantu un Euratom līguma 185. pantu attiecībā uz Kopienas pārstāvību. Šo atzinumu nosūta attiecīgajai iestādei divu nedēļu laikā pēc šā paziņojuma." (113) Aiz 179. panta iekļauj šādu VII sadaļu: "VII SADAĻA EKSPERTI 179.a pants Īstenošanas noteikumos iekļauj īpašu procedūru tādu ekspertu atlasei, kuriem maksā noteiktu summu par iestādēm sniegto palīdzību, jo īpaši priekšlikumu un dotāciju pieteikumu, vai piedāvājumu izvērtēšanā iepirkumu procedūrās, kā arī par tehnisko palīdzību turpmākajā un galīgajā no budžeta finansēto projektu izvērtēšanā." (114) Regulas 180. pantu svītro. (115) Regulas 181. pantu aizstāj ar šādu tekstu: "181. pants 1. Attiecībā uz 155. panta 1. punktā minētajiem fondiem, par kuriem pamataktus atcēla pirms šās regulas piemērošanas datuma, saskaņā ar 157. panta 1. punktu atceltās apropriācijas var atkal padarīt pieejamas, ja pieļauta acīmredzama kļūda, kurā vainojama vienīgi Komisija, vai force majeure gadījumā, kam ir būtiska netieša ietekme šo fondu atbalstīto darbību izpildē. 2. Regulas 95. pantā minēto centrālo datu bāzi izveido līdz 2009. gada 1. janvārim. 3. Attiecībā uz tādu apropriāciju pārvietojumu, kas attiecas uz darbības izdevumiem, kas minēti regulās, kuras attiecas uz struktūrfondiem un Kohēzijas fondu laikposmam no 2000. līdz 2006. gadam, par ko vēl ir jāveic Kopienas maksājumi, lai nokārtotu Kopienas nesamaksātās saistības līdz palīdzības pasākumu slēgšanai, Komisija var pārvietot apropriācijas no vienas sadaļas uz citu, ar nosacījumu, ka attiecīgās apropriācijas: - ir paredzētas tam pašam mērķim vai - attiecas uz Kopienas ierosmēm vai tehnisko palīdzību un novatoriskiem pasākumiem, un tās pārvieto uz tāda paša veida pasākumiem. 4. Regulas 30. panta 3. punktu piemēro 148. panta 1. punktā minētajam fondam pirmo reizi attiecībā uz maksājumiem, ko sedz no 2008. gada budžeta." (116) Regulas 185. pantu groza šādi: (a) tā 1. punkta pirmo teikumu aizstāj ar šādu tekstu: "Komisija pieņem pamata finanšu regulu iestādēm, ko izveidojušas Kopienas un kas ir juridiskas personas, kuras faktiski saņem iemaksas no budžeta." (b) tā 4. punktu svītro. 2. pants Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī. To piemēro no dienas, kad sāk piemērot Komisijas Regulu, ar kuru groza Regulu (EK, Euratom) Nr. 2342/2002, ar ko paredz īstenošanas kārtību Padomes Regulai (EK, Euratom) Nr. 1605/2002 par Finanšu regulu, ko piemēro Eiropas Kopienu vispārējam budžetam, un vēlākais no 2007. gada 1. maija. Tomēr šīs regulas 80., 84., 85,. 86., 87., 88., 89., 90., 91., 92., 93. un 94. punktu piemēro no 2007. gada 1. janvāra. Šī regula uzliek saistības kopumā un ir tieši piemērojama visās dalībvalstīs. Briselē, … Padomes vārdā — priekšsēdētājs […] 20061223 IESTĀŽU PAZIŅOJUMI 1. Komisijas paziņojuma projekts par pārredzamību "Komisija apņemas nodrošināt, lai uz noteiktām jomām attiecinātās īstenošanas regulās informācijas publiskošana par to budžeta līdzekļa saņēmējiem, kuri tiek finansēti no Lauksaimniecības fondiem (ERAF un ELVGF), notiktu tādā pašā kārtībā kā informācijas publiskošana, ko nosaka uz noteiktām jomām attiecinātās īstenošanas regulas saistībā ar struktūrfondiem. Īpaši tiks nodrošināta atbilstīga publiskošana reizi gadā pēc līdzekļu piešķiršanas attiecībā uz katru no šiem fondiem piešķirto budžeta līdzekļu saņēmēju un uz šo līdzekļu sadalījumu galvenajās izdevumu kategorijās." 2. Ko